Бир йигит ҳикояси: “Коррупция – ҳаётимни жар ёқасига келтириб қўйган эди...”\n08:48 / 06.08.2017\nСуҳбатимиз бориб-бориб олий таълимдаги ўзгаришларга, жорий қилинган суперконтракт ва унинг афзалликлари масаласига, “бункер”, таниш-билишчилик сингари иллатларга бориб тақалди. Бу борадаги фикрлашимиз бир жойдан чиқди: олий таълим муассасаларига абитуриентларни қабул қилишдаги янгиликлар айнан шу иллатларга барҳам беришга қаратилган. Ҳамроҳим ойнадан тоғларни кузатаркан, бир дам жим қолди. Афтидан нималарнидир ўйларди. Жимликни унинг ўзи бузди. “Ака, бошимдан ўтган бир воқеани айтиб берсам, газетангизда чоп этармидингиз. Бу бошқаларга бир сабоқ бўлармиди, дейманда...”\n– Университет бакалавриатурасини ҳам, магистратурасини ҳам давлат гранти бўйича тамомладим, – ҳикоясини бошлади у. – Дипломни олишим биланоқ коллежга ишга кириб, ўзим севган касб билан шуғулланишга бор кучим билан киришиб кетдим. Бу қариндош-уруғ, қўни-қўшнилар ҳавасини келтирди тўғриси. Уйимизга абитуриентлар, уларнинг ота-онаси тез-тез келишиб, мендан олийгоҳга тайёрланиш, ҳужжат топшириш, тест топшириш жараёнлари ҳақида маслаҳат олишарди. Қўлимдан келганча уларга тўғри йўл-йўриқ кўрсатардим. Уч йил мазза қилиб ишладим, жамоа, ўқувчилар орасида ўзимга яраша ҳурматга эга бўлдим.\nШундай кунларнинг бирида қўшни қишлоққа тушган опам гап топиб келди. “Қайнонам жўнатди, синглисининг қизи бу йил ўқишга кирмоқчи экан, ёрдам берар экансан”. Хўп, дедим, келсин, тестга қандай самарали тайёрланишни ўргатаман. “Ўргатишинг шартмас”, чўрт кесди опам, “таниш-билиш топиб киритиб қўясан, бўлмаса, қайнонам мени тинч қўймайди”. Ҳазиллашяпсизми опа, қанақа таниш-билиш, унақа нарсаларни билмайман... “. Билмасанг қидир, топ! Барибир қайнонам ўз кучинг билан битирганингга ишонмайди, танишлари бор, деяпти”...\nБир куни опам яна келди. Қовоғи солиқ, йиғлаган. Сабабини сўрасам, яна ўша эски гап. Опамнинг аҳволини кўриб, курсдошим эсимга тушди. Қани, айтиб кўрайчи, мендан нима кетарди... Ўша йили опам айтган қиз ўзи хоҳлаган факультет талабаси бўлди. Ўрталаридаги олди-бердига аралашмадим. Аммо ҳаммаси шундан кейин бошланди. Университетда танишларим борлиги ҳақидаги хабар қариндош-уруғларга тез тарқаб кетди. Келаси йили уйимизга келувчи қариндошларнинг қариндошлари каби танишу нотанишлар кўпайиб кетди. Йўқ, дейишга қўйишмайди. Курсдошимга рўпара қиламан ҳаммасини. Ҳамма хурсанд, ҳамма рози.\nБир куни курсдошим телефон қилиб, учрашишимиз кераклигини айтиб қолди. Кўришдик. У қўлимга анчагина пул тутқазди. “Булар сизнинг улушингиз, ахир сизнинг кўмагингиз билан фойда кўряпти икки томон ҳам...”. Ўшанда кафтимни қиздирган долларлар кейинчалик юрагимни куйдиришини билмаган эканман. Аммо, ўша йили режа иш бермади. Пул берганларнинг бирортаси талаба бўлолмади.\nАввалига курсдошимнинг, бу йил бўлмаса, келаси йил, албатта, бўлади, деган гапларига ишониб юрган “қариндошларим” бора-бора тўнларини тескари кийиб олишди. Энди уйимга дўқ уриб кела бошлашди. “Пулларимизни қайтариб бер товламачи, бўлмаса устингдан ёзиб қаматворамиз...”.\nБошимни чангаллаб қолдим, ахир, уларнинг ҳеч бирини мажбурлаганим йўқ эдику, ўзлари ҳоли-жонимга қўйишмаганди. Курсдошимга учрашга мажбур бўлдим. У ҳам ҳамма пулни керакли одамга бериб қўйганини, қайтиб ололмаётганини айтиб, сувдан қуруқ чиқа бошлади. Мен ҳам бўш келмадим, қистовга олдим. Тортишув бир йилга чўзилди. Зўрға пулларнинг ярмини берди, бўлди, бошқа беролмайман, қўлларидан келса, отиб ташлашсин... Курсдошимга кучи етмаган одамлар эса мени маҳкам ушлаб олишди...\nМана, икки йилдан бери қарз узаман. Бу оилам бюджетига жуда катта йўқотиш бўляпти. Орада доллар курси ҳам осмонга чиқиб кетди. Ҳақдорларнинг бу билан ишлари йўқ. Бошқа жойдан ҳам иш топдим. Иккита пластигимни икки кишига бериб қўйганман. Начора, кўнглим бўшлиги бошимга бало бўлди. Ҳозир қарзларимнинг тўқсон фоизини узиб бўлдим, яна озгина сабр қилсам, ҳаммасини қайтараман. Ва ўша “қариндошлар”ни ҳам ҳаётимдан буткул ўчираман...\nКоррупциянинг катта-кичиги бўлмайди, ҳар қандай кўриниши жамиятга катта зарар етказади. Аммо, кўп ҳолларда, коррупциянинг авж олишига одамларнинг ўзлари ҳам сабабчи бўлиб қолишади. Ишим битса бўлди, қабилида фикрлаш, ўз манфаати йўлида қонунга зид ишларга қўл уришдан тап тортмасликлари билан кимнидир ҳато қилишга ундашади, коррупция ботқоғига тортишади. Энг ёмони, дўппи тор келиб қолганда, бундайлар сувдан қуруқ чиқишга, ўзини жабрдийда қилиб кўрсатишга уринишади. Қонунчилигимизда пора олган ҳам, уни берган ёки шунга ундаган шахс ҳам бирдек жавобгар бўлишини ҳисобга олсак, юқоридаги воқеада аслида ким кўпроқ айбдор эканлиги аниқланади. Аммо бу каби воқеалардан ҳамюртларимиз ўзларига керакли хулоса чиқариб олишмаяпти ҳамон...


O’zLiDeP депутатлари Жиззах вилоятининг бош молиячиси ҳисоботини эшитди | O'zLiDeP\nO’zLiDeP депутатлари Жиззах вилоятининг бош молиячиси ҳисоботини эшитди\nЯқинда Халқ депутатлари Жиззах вилоят Кенгашидаги O’zLiDeP депутатлик гуруҳининг навбатдаги йиғилиши бўлиб ўтди. Унда Жиззах вилоят Молия бош бошқармаси бошлиғи Б. Ўраловнинг ҳисоботи эшитилди.\nҲисоботда қайд этилганидек, маҳаллий бюджет даромадлари тушумининг прогноз кўрсаткичи 104,8 фоизга бажарилиб режага нисбатан 21,5 млрд. сўм кўп маблағ ундирилди. Шунингдек, ўтган давр мобайнида маҳаллий бюджет даромадлари тушумининг прогноз кўрсаткичи 178,4 млрд. сўмни ташкил этди. Молия бош бошқармаси ташаббуси билан Ўзбекистон Республикаси Вазирлар Маҳкамасининг “Юридик шахснинг алоҳида бўлинмалари бўйича солиқларни тўлаш тартибини такомиллаштириш, шунингдек Жиззах вилояти маҳаллий бюджетининг даромад қисмини мустаҳкамлашга доир қўшимча чора-тадбирлар тўғрисида”ги 751-сонли қарорига асосан, Зафаробод цемент заводи бўйича қўшилган қиймат солиғи қайта ҳисоблаб чиқилиши натижасида ушбу солиқ туридан маҳаллий бюджетга 14,0 млрд. сўм қўшимча маблағ тўлаб берилди.\nЙиғилиш якунларида муҳокама қилинган барча масалалар юзасидан партия депутатлик гуруҳининг тегишли қарорлари қабул қилинди.\nО`zLiDeP Жиззах вилоят


Эктор Купер Ўзбекистон терма жамоаси билан қанча муддатга шартнома имзолайди? » Ўзбекистон янгиликлари – Zamin.uz\n24 июль 2018, 06:30\nКеча Ўзбекистон миллий терма жамоасининг янги бош мураббийи аргентиналик Эктор Купер бўлиши ҳақида ёзган эдик. «Xabar.uz»нинг ЎФА расмийларига яқин манбаси ушбу хабар ҳақиқатга тўла мос эканини тасдиқлади.\n«Эктор Купер билан амалда барчаси ҳал этиб бўлинган. Фақатгина расман шартнома имзоланишини кутяпмиз. Яқин кунлар ичида бу ҳақда расман эълон қилинади.\nКупер терма жамоамизни фақатгина Осиё кубоги вақтида бошқарадими ёки жаҳон чемпионати саралаш босқичлари якунигачами, ҳозирча аниқ гап айта олмайман. Аммо катта эҳтимол билан шартнома жаҳон чемпионати саралаш босқичлари тугагунга қадар имзоланса керак», — деди манба.\nЭслатиб ўтамиз, 62 ёшли мутахассис ўз вақтида Европанинг «Валенсия» ва «Интер» каби бир қатор гранд клубларини бошқарган. 2000 йилда Европанинг энг яхши мураббийи деб топилган Купернинг сўнгги иш жойи Миср терма жамоаси бўлган эди. У жаҳон чемпионатидаги омадсизликдан сўнг истеъфога чиқарилди.\nЯнгиликлар » Спорт » Эктор Купер Ўзбекистон терма жамоаси билан қанча муддатга шартнома имзолайди?\n11:03 Ўзбекистон терма жамоасини бошқарадиган мураббий маълум бўлди\n18:18 Ўзбекистон термасига келиши кутилаётган "энг омадсиз мураббий"нинг орзуси - финалда ғалаба қозониш!\n17:36 Эктор Купер ёки Чиро Феррара Ўзбекистон терма жамоаси бош мураббийи бўлиши мумкин\n21:39 ЖЧ-2018. Эктор Купер: "Ҳали вазиятни ўнглай оламиз"


Чегарачилар муроса йўлини тутмоқчи\n13 май 2021, Тошкент вақти: 04:43\nМаълумотларга кўра, қирғиз ва ўзбек чегарачилари бундан буён чегараолди ҳудудларида зиддиятнинг чуқурлашиб кетмаслигига йўл қўймасликка келишиб олганлар.\nЎзбекистон ва Қирғизистон чегарачилари чегара муаммоларини дипломатик тарзда ҳал қилишга келишиб олдилар. Бу ҳақда Қирғизистон чегара хизмати маълум қилди.\nҚирғизистон чегара хизмати ходими Жўўдар Исақуловнинг айтишича, 11 август куни Ўзбекистоннинг “Учқўрғон” чегара пунктида бўлиб ўтган учрашувда Қирғизистон чегара хизмати жанубий ҳудуд бошқармаси бошлиғи Ақилбек Нишонов ва Ўзбекистон Республикаси “Восток” ҳудудий бошқармаси бошлиғи Жаҳонгир Жўраев қирғиз-ўзбек чегарасида мавжуд бўлган муаммоларни муҳокама қилганлар:\n- Учрашув натижалари бўйича тарафлар қирғиз-ўзбек чегараларида хавфсизликни ва чегараолди ҳудудида тартибни таъминлаш бўйича қўшма ҳаракатларни кучайтириш, баҳсли вазиятлар юзага келганида муаммони тезлик билан ҳал қилиш учун чегарачилар учрашувини ўтказиб, зиддиятнинг чуқурлашиб кетишига йўл қўймаслик, чегарада юзага келган муаммоларни куч билан ҳал қилинишига йўл қўймасдан, дипломатик тарзда ҳал қилиш ва чегараолди ҳудудларида тартиб-интизомни сақлаш бўйича аҳоли орасида тушунтириш ишлари олиб боришга келишиб олдилар, деди Жўўдар Исақулов.\nҚирғизистон чегара хизмати расмийсининг айтишича, учрашувда Жалолобод вилояти Ахси туманининг Бойқишлоқ қишлоғи яқинидаги баҳсли ҳудудда жойлашган Ўзбекистон фуқаролари уйларининг бузилиши масаласи ҳам муҳокама қилинган.\nБундан бир неча кун аввал Ўзбекистон вакиллари бу баҳсли ҳудудда яшовчи ўзбекистонликларнинг уйларини бузиб ташлаган эдилар.\nУчқўрғонда ўтган чегара хизмати раҳбарлари учрашувида Ўзбекистоннинг “Восток” ҳудудий чегара бошқармаси бошлиғи Жаҳонгир Жўраев ушбу уйларнинг эгаларига хусусий уй қуриш учун ер участкаси ва молиявий кўмак берилганини, баҳсли ҳудудда жойлашган Қирғизистон фуқароларининг уйлари бузилмаганини айтиб ўтган.\nЭслатиб ўтамиз, сўнгги бир неча ой мобайнида қирғиз-ўзбек чегарасида бир неча нохуш воқеа қайд этилди. Улардан энг сўнггиси шу йилнинг 20 июл куни бўлиб ўтди.\nШу йилнинг 20 июл куни кечга яқин Боткен туманининг Чорбоғ қишлоғи билан Ўзбекистоннинг Сўх туманига қарашли Хушёр қишлоғи ўртасидаги чегара ҳудудида қирғиз чегарачилари билан Ўзбекистон фуқаролари ўртасида жанжал чиққан.\nЎзбекистон фуқаролари Қирғизистоннинг икки фуқаросини калтаклаган, шунингдек, Ўзбекистонга қарашли Хушёр қишлоғи аҳолиси Қирғизистоннинг Чорбоғ қишлоғидаги сув қувурини ўзбошимчалик билан бузиб ташлаган.\nВоқеа жойига Боткен чегара отряди командири шахсий таркиб билан келганида у ерга 300 га яқин ўзбекистонлик тўпланган ва қирғиз чегарачиларини тошбўрон қилган.\nМутахассисларга кўра, бундай можаролар қирғиз-ўзбек чегарасида баҳсли ҳудудларнинг кўплиги, чегарадаги делимитация ишлари якунига етказилмагани туфайли содир бўлмоқда.\nҚирғизистон Омбудсменининг вакили Айтали Айқановга кўра, қирғиз-ўзбек чегарасидаги масалалар икки давлат раҳбарлари ўртасида ҳал қилиниши керак:\n- Қирғизистоннинг қўшни мамлакатлар билан муносабати халқаро меъёрларга асосан йўлга қўйилган. Бироқ охирги юз берган воқеалар, масалан, Сўхда ўзбек чегарачилари машинани отгани, қирғиз чегарачиларининг ўзбек чегарачилари томонидан гаровга олингани - бу албатта яхши кўриниш эмас.\nБу ҳозирги сиёсий вазиятга салбий таъсир кўрсатади. Менимча, Қирғизистон давлат раҳбари тез орада Ўзбекистон билан муносабатларни яхшилаш бўйича тезкор чораларни кўриши зарур, деди Айтали Айқанов.\nЧегара муаммоларини ўрганувчи мустақил кузатувчиларга кўра, қирғиз-ўзбек чегарасида порахўрликнинг кундан-кунга кучайиб бориши чегара муаммоларининг юзага келишига асосий омил бўлмоқда.\nЧегара масалаларини мунтазам ёритиб борувчи бишкеклик журналист Артур Галеев фикрича, расмийлар чегарадаги порахўрликка барҳам бериш учун деярли ҳеч қандай чора-тадбирларни кўрмаётирлар.\n- Англашимча, биринчидан, Ўзбекистон томони чегарадаги порахўрлик бўйича маълумотга эга, бироқ ҳеч қандай чора кўрмайди. Бизнинг ҳукуматимиз ҳам бу борада аниқ маълумотга эга. Лекин қирғиз ҳукумати ҳам конкрет бир чора кўрмайди. Бундан эса чегара атрофида яшовчи аҳоли ўз ҳолига ташлаб қўйилган, ўз муаммоларини ўз билганича ҳал қилмоқда, чегарачилар эса вазиятдан фойдаланиб, халқни таламоқда, деган фикр келиб чиқади, дейди Артур Галеев.\nАснода қирғизистонлик бошқа кузатувчилар ҳам икки давлат чегарачилари ўртасида бўлиб ўтаётган учрашувлар кутилган самара беришига, бу учрашувларнинг чегараолди ҳудудларида истиқомат қилувчи икки давлат фуқароларига бирор фойда келтиришига шубҳа билан қарамоқдалар.


ҚИРҒИЗИСТОН АСОСИЙ ҚОНУНИГА ЎЗГАРТИШ КИРИТМОҚДА.\nМарказий Осиё минтақаси мамлакатларидаги сиёсий ижтимоий жараёнларни кузатиб келаётган бўлсангиз, келаси ойнинг бошида, 2 февраль куни Қирғизистонда референдум ўтказилишидан хабарингиз бордир.\nХўш, қирғизистонликлар 2 февраль куни овоз бериш участкаларига боргач, қандай масалаларга ўз муносабатларини билдиришлари лозим?\nМазкур референдумни ўтказишга қандай зарурат туғилди?\nРеферендум ўтказиш заруратини расмийлар қандай тушунтирадилару унга мухолифат қандай муносабат билдираяпти?\nҚуйида мана саволларга жавобини излаймиз.\nМаҳаллий кузатувчиларнинг аксарияти қирғизистонликларнинг ўзлариям 2 февраль куни овоз бериш участкаларига боргач, нимага розилик беришлари керагу нимани рад этишлари лозимлигини тушуниб етмаётганликларини таъкидламоқдалар.\nХўш, Қирғизистонда янги конституция жорий этилаяптими? Ёхуд унга ўзгартишлар киритилади холосми? Бу саволга Қирғизистон Миллий университети юридика факультети декани, мамлакат конституцияси бўйича экспертлар гуруҳи аъзоси, профессор Суярқул Қасақов мана бу жавобни берди: "Бу янги конституция эмас, гап унга киритиладиган ўзгартишлар устида бормоқда",- дейди Суерқул Қасанов.\nҚирғизистон конституцияси 1993 йили қабул қилинган, бироқ унга 96, 98 йиллари ҳамда яқинда, 2002 йили ўзгартишлар киритилган эди. Профессор Қасақовга кўра, қирғизистонликлар 2 февраль куни мамлакат асосий қонунидаги ўша ўзгартишларга ўз муносабатларини билдирадилар.\nБироқ, Қирғизистон парламенти - Жогорку Кенеш депутати Адаҳам Мадумаров бу фикрни рад этади:\n"Мен бу фикрга қўшила олмайман, чунки конституция тубдан ўзгармоқда, шунинг учун уни янги конституция, деб атаса бўлаверади", - дейди депутат Мадумаров.\nРеспублика президенти Асқар Ақаевнинг фармони билан 2002 йилнинг августида Конституциявий кенгаш тузилган ва унинг зиммасига мамлакатнинг асосий қонунига ўзгартишлар киритиш вазифаси юклатилган эди. Ўтган муддат ичида кенгаш ўз таклифларини ишлаб чиқди. Янги йил бошида, 3 январь куни эса, президент Ақаев мазкур масала юзасидан экспертлар гуруҳини тузди ва у ҳам ўз таклифларини ишлаб чиқди.\nАлтай Бўрубаев Қирғизистон Жогорку Кенеши Халқ вакиллари палатаси раиси. У ҳам августда тузилган Конституциявий кенгаш аъзоси эди. Жаноб Бўрубаев жамоатчиликнинг мамлакат асосий қонунига ўзгартишлар киритиш жараёнига фаол қатнашганини айтади. Қирғизистонликларнинг 11 мингдан ортиғи ўз таклифларини матбуот орқали билдирдилар дейди у.\nҚирғизистон конституциясининг умумхалқ овозига қўйилаётган янги таҳририда қандай принципиал ўзгаришлар бор? Бугун, албатта, шу саволга ҳам жавоб излаб кўрамиз.\nҲозирча эса, нима учун мамлакат раҳабарияти бирдан конституцияни ислоҳ қилишни ҳоҳлаб қолди, деган масалага тўхталайлик. Бу хусусда, Жогорку Кенеш депутати Адаҳам Мадумаров мана бу фикрни билдирди: "Асосий сабаб шуки, дейди,- депутат Мадумаров, мамлакатдаги сиёсий вазият кескинлашиб кетди, ижроия ҳокимият фаолиятидан норозилик республиканинг барча минтақаларида кучайди. Бу норозиликка асосий туртки Ахси воқеалари бўлган эди. Конституцияга ўзгартишлар киритишга қарор қилинган экан, бу, Ақаевнинг, "кел, конституцияни бир ўнглаб қўяй", деганидан эмас, ҳаётнинг ўзи шунга мажбур қилди", - дейди депутат.\nМана энди таклиф қилинаётган принципиал ўзгаришлар тўғрисида икки оғиз сўз.\nШу пайтгача Қирғизистон парламенти икки палатали - Қонун чиқарувчилар ва Халқ вакиллари палаталаридан иборат, ҳар икки палатага ҳаммаси бўлиб 105 депутат сайланар эди. Конституциянинг умумхалқ овозига қўйилаётган янги таҳририда парламент бир палатали бўлиши таклиф қилинмоқда. Янги вариант бўйича Жогорку Кенешга 75 депутат сайланади. Парламент палатаси раиси Алтай Бўрубаев бу янгиликни тўғри деб ҳисоблайди.\nКонституциянинг умумхалқ овозига қўйилаётган янги таҳририда ўзгартишлар жуда кўп, бироқ уларга бир чеккадан тўхталиб ўтиришга мақоламизнинг формати йўл қўймайди.\nМавзуни якунлаш олдидан эса республика парламентининг бир қатор депутатлари, қатор сиёсий партиялар ҳамда нодавлат ташкилотларининг лидерлари ҳозир референдум ўтказишнинг мавриди эмаслиги, Конституциянинг қабул қилинажак янги варианти президент ваколатларини кенгайтириб юбориши, демократиянинг таназзулга юз тутиши тўғрисида баёнотномалар тарқатганликлари, Қирғизистон халқига мурожаатномалар билан чиққанликларини айтиб ўтмоқчимиз.\nРеферендум ўтказилишига қарши бўлган сиёсий кучларнинг позицияси ҳамда ҳар икки томон, ҳокимият ва мухолифатнинг иддаоларига халқаро ташкилотларнинг муносабати масаласига кейинги мақолада тўхталамиз.


19.12.2018 09:13 0 196\nБританиянинг Манчестер университети олимлари фаст-фудларни кўп истеъмол қилиш инсонда депрессия - тушкунлик юзага келиш хавфини 40 фоизга оширади, деган хулосага келди. Бу ҳақда «Корреспондент.net» хабар бермоқда.\nМутахассислар таом ва тушкунлик ўртасидаги боғлиқликни ўрганиш мақсадида 11 та тадқиқот ўтказишди. Аниқланишича, фаст-фуд ва углевод ёғлари миқдори кўп бўлган бошқа таомларни истеъмол қилувчилар 1,4 баробар кўпроқ тушкунликдан азият чекишган.\nОлимларнинг фикрича, фойдали овқатлар руҳий бузилишларнинг юзага келиш эҳтимолини пасайтиради. Шунингдек, улар зарарли овқатларни истеъмол қилиш истаги тушкунликнинг сабаби эмас, балки натижаси бўлиши мумкинлигини ҳам айтмоқда.\nМаслаҳат 11/11, 14:32


Мана, бир неча йилдирки, шу эзгу ниятда юртимизда янги уй-жойлар қурилиши жадал давом эттирилмоқда. Миллий анъана ва замонавий бинокорлик тамойиллари асосида қад ростлаётган бу уйлар қишлоқларимиз кўркига кўрк, чиройига чирой қўшиш баробарида, ўзининг шинам ва қулайлиги билан хонадон соҳибларига манзур бўлаётгани, айниқса, қувончлидир.\nТаъкидлаш керакки, Президентимизнинг 2009 йил 3 августдаги “Қишлоқ жойларда уй-жой қурилиши кўламини кенгайтиришга оид қўшимча чора-тадбирлар тўғрисида”ги қарорига биноан бошланган ва бугунги кунга келиб, қизғин тус олган мазкур жараён маҳаллий аҳолига ҳеч кимдан кам бўлмай, шаҳарликларга хос ҳаёт кечириш имконини берди.\nЎтган йили биргина Андижон вилоятида намунавий лойиҳалар асосида 900 та янги уй-жой қурилиб, фойдаланишга топширилгани фикримиз далилидир. Бинобарин, уларни барпо этиш учун ниҳоятда кўламли ишлар амалга оширилгани алоҳида диққатга сазовор. Хусусан, уй-жойларни транспорт-коммуникация тармоқлари билан таъминлаш учун 28,1 километрлик ичимлик суви, 24,4 километрлик электр энергияси ва 19 километрлик газ тармоқлари тортилиб, 27,3 километр масофадаги ички йўлларга шағал ҳамда асфальт-бетон қопламаси ётқизилди. Янги массивларда кўркам гузарлар, савдо ва маиший хизмат кўрсатиш шохобчалари, спорт майдончалари қуриб битказилди.\nАна шундай тарзда барпо этилган янги уйларга Олтинкўл туманининг Чўнтак маҳалласидан 58 та оила кўчиб ўтди.\n— Бундан нақадар хурсанд эканимизни сўз билан таърифлаш қийин, — дейди ушбу маҳалла фуқаролар йиғини раиси Гулшаной Мамадалиева. — Чунки хонадон соҳиблари “уй кўрди”лари қиз чиқариш, фарзанд уйлантириш, суннат тўйлари сингари удумларимизга уланиб кетди-да. Буларнинг бари, албатта, истиқлол туфайли. Шу боис улар мазкур иш ташаббускорию бунёдкорларига миннатдорлик билдирмоқдалар.\n— Сўнгги йилларда бизда замонавий уй-жой қуришга ихтисослаштирилган юздан ортиқ корхоналар фаолияти йўлга қўйилди, — дейди вилоят ҳокимлигининг етакчи мутахассиси Азаматжон Шокиров. — Айниқса, улар орасида “Камолот ишонч-Анд”, “Андижон-КМК”, “Элитастрой”, “Марҳамат-112”, “Такомил қурилиш сервис”, “Ихтисослашган Шаҳрихон Қурилиш” масъулияти чекланган жамиятларининг жамоалари ғайрат-шижоатини эътироф этсак арзийди.\nЖорий йилда вилоятнинг 32 массивида намунавий лойиҳалар асосида 977 та тураржойни бунёд этиш кўзда тутилган. Бу ҳудудда аҳолининг, шу жумладан, қишлоқ одамларининг фаровон турмуш кечиришини таъминлашга қаратилган ислоҳотлар изчил давом этишидан далолатдир.\nМазкур рукндаги бошқа мақолалар: « Маҳорат, тажриба ва ҳамкорлик\tДахлдорлик масъулияти »


“Ҳафта Иқтибосларда” 2. “Йўқолсин келишилган ўйинлар!” / CHAMPIONAT.asia\n18:23Жоржиньо учун икки топ-клуб даъвогарлик қилмоқда 2 18:00Агар "Зальцбург" ЧЛ плей-оффига чиқмаса, Собослаи қишда "Лейпциг"га ўтиши мумкин 1 17:38ESPN талқинига кўра 2020 йилнинг энг яхши мураббийлари 3 17:23"Қўқон-1912" тарихий натижасини такрорлади 5 17:15Жиру - ЧЛда ҳафтанинг энг яхши ўйинчиси 4 17:13Суперлига. Бир йил ичида 5та клуб ўз натижасини яхшилади. "Қўқон-1912"дан рекорд, "Локомотив"дан антирекорд 4 16:56Меҳмонов ва Алиев "Сурхон"ни тарк этди 15 16:50"Наполи"га керак бўлмай қолган Милик "Атлетико"га ўтиши мумкин 0 16:28"Барселона"да ўйнашни орзу қиладиган Мартинес МЮга ўтишдан бош тортди 5 16:20Olamsport: Тайсон - Жонс жангидан топилган даромад, Жошуа – Пулев жанги учун чипталар нархи эълон қилинди 0 16:15"Футбол ретро талқинда" (84-сон) 2 16:00Карикатура: ПСЖнинг Неймардан кейинги танлови - Месси, Пике эса ғазабда 5 15:33"Милан" Кессье билан шартномани узайтиради 2 15:16Coca Cola Суперлигаси. 26-тур лауреатлари 6 15:10"Вест Хэм" Райсни "Челси"га қўйиб юбормоқчи эмас 3\n“Ҳафта Иқтибосларда” 2. “Йўқолсин келишилган ўйинлар!”\n14 июл 2013 15:14\nҲар якшанба “Ҳафта Иқтибосларда” рукни бериб бориш одатга айланди.\n“Ҳафта Иқтибосларда”нинг бугунги қаҳрамонлари: барчани қўрқитмоқчи бўлган Уолкот, Италия Жаҳон Чемпионатида бирор нарсани қойиллатишига ишонмаётган Буффон, келишилган ўйинларга қарши курашмоқчи бўлган Магометов, футболчиларни бўйнидан бойлаб, мажбурлаб ўйнатаётган Исмоилов ва бошқалар бўлади. Демак, бошладик.\n"Арсенал" ярим ҳимоячиси Тео Уолкот, янги мавсумда совринни қўлга киритиш учун қилиниши керак бўлган ишлар ҳақида\n— Агар биз келаётган мавсумда бирор совринни қўлга киритишни истасак, рақибларни биздан қўрқишига эриша олишимиз талаб этилади.\nМоскванинг ЦСКА клуби бош мураббийи Леонид Слуций, клуб мухлисларининг "Сиз, "Спартак" мураббийи Карпинни жангга таклиф эта оласизми?", деган саволига жавоби:\n— Биласиз-ку, бизлар турли вазн тоифасиданмиз.\nЖанлуижи Буффон, Италия терма жамокасининг келаси йили бўладиган Мундиалда чемпионлик учун имкониятлари ҳақида\n— Биз ўсиш борасида кўплаб терма жамоалардан ортда боряпмиз. Бу — ҳақиқат. Ҳозирги Италия терма жамоаси, Жаҳон Чемпионатида олтин медалларни қўлга кирита оладиган аҳволда эмас!\nМайкл Оуэн, Уэйн Рунининг "Манчестер Юнайтед"ни тарк этиши мумкинлиги ҳақидаги гапларга муносабати\n— Ўз вақтида мен фаолиятимнинг энг чўққисида "Ливерпул"дан "Реал"га ўтгандим. Руни бу ишни такрорлашини истамасдим. Ҳозирги ҳолатда Руни қилиши мумкин бўлган энг мақбул иш — "МЮ"да қолиб, Дэвид Мойесга нималарга қодир эканини исбот қилиш бўлади"\nПФЛ бош директори Фаҳод Магометов, биринчи лигадаги келишилган ўйинлар ҳақида\n— Тан олиш керак, биринчи лига ўта ёмон ҳолатда. Бу ҳеч кимга сир эмас. Камчиликлар тўлиб ётибди. Бунга биринчи навбатда жамоа раҳбарлари билан бош мураббийларни айбдор қилиб кўрсатган бўлардим. Келишилган ўйинлар кўп учраяпти. Буларни йўқ қилиш керак".\nҲозирги ҳолатда биринчи лигага ботқоққа ботиб қолган деб айтсак бўлади. Уни бундан чиқариш учун жуда кўп иш қилиш шарт ёки тўлиқ операцияни амалга ошириш лозим. Баъзи клублар ҳакамдан шикоят қилишади, ўйинни кўриб чиққанимизда ҳакам айнан уларга ёрдам берган вазиятлар учради. Ҳакамларни жамоангизга ён босишини сўрайсиз ва кейин уни рақиб фойдасига атайин янглишганда айблайсиз. Нима учун уларга қаллоблик қилишни ўргатяпсиз? Келишилган ўйинларда иштирок этган ёки ҳакамларни ёрдам бериш мақсадида тақдирлашга уринган клубларни жазолаймиз. Шундай жамоалар бир умрга ПФЛ иштирокидаги мусобақалардан четлаштирилади ва 50 миллион сўм жаримага тортилади.\n"Пахтакор" бош мураббийи Мурод Исмоилов, Темурхўжа Абдуҳолиқов ҳақида\n— Баъзи футболчиларни бўйнидан бойлаб, мажбуран ўйнатяпмиз. Масалан, Темурхўжа Абдуҳолиқов, билмадим ўзини қайси жамоаларда ҳис қилиб юрган экан. «Пахтакор» либосини кийиб майдонга тушадию, лекин ўзи ҳаёлан бошқа клуб аъзоси. Шуям иш бўлдими? Қачонгача ҳимояланамиз? Биласизми, дуранг учун ўйнаган учрашувларимиз бўлди. «Пахтакор»дек жамоа учун бу иснод эмасми? Майдонга «Пахтакор» либосини кийиб тушдингми, демак шунга монанд ўйин кўрсатишинг шарт. Киши кўзига майдонда юриш керак эмас. Ҳамма нарсани фақат пул белгиламайди-ку!\n"Гулистон" бош мураббийи Бахтиёр Ашурматов, клубдаги танг аҳвол ҳақида\n— Ҳуддики, “Гулистон” фақат мухлислар ва жамоа вице-президенти Алишер акага керакдек. Жамоа танг аҳволда бунинг учун мухлисларимиздан узр сўрайман. Хозир ҳаттоки иккинчи давра олдидан нима қилишимизни ҳам билмайман. Балки асосий таркибдагиларни қўйвориб бошқатдан ёшлардан жамоа тузармиз.


АҚШда Конфедерация арбобларининг ҳайкалларини қулатиш давом этмоқда\n29 октябр 2020, Тошкент вақти: 17:08\nРичмонд шаҳридаги Жефферсон Дэвис ҳайкали, 2020 йил 7 июни.\nҚўшма Штатларда ирқчилик ва полиция зўравонлигига қарши норозилик намойишлари иштирокчилари, уларга кўра, ирқчилик ва дискриминацияни алқаган яна бир неча шахс ҳайкалини йиқитишди.\nВиржиния штатидаги Ричмонд шаҳрида - 1861-1865 йиллардаги фуқаролар урушида мағлуб бўлган қулдор Конфедерация собиқ пойтахтида Конфедерациянинг собиқ президенти Жефферсон Дэвис ҳайкали қулатилди.\nЎша штатдаги Портсмут штатида Конфедерация арбобларининг яна тўртта ҳайкали ағдарилди.\nРичмонд шаҳрида Христофор Колумб ҳайкали ҳам йиқитилди. Намойишчилар европаликлар учун Америка қитъаси кашшофи ҳисобланмиш денгизчини Америкадаги туб халқларнинг европалик мустамлакачилар томонидан истибдодга солиниши тимсоли, деб ҳисоблайдилар.\nКолумб ҳайкали Миннесота пойтахти бўлган Сент-Пол шаҳрида ҳам қулатилган. Аввалроқ Бостонда Колумб ҳайкалига шикаст етказилган – ҳайкалнинг боши қўпорилган эди.\nБу ҳолатларнинг ҳаммасида ҳайкаллар расмийларнинг рухсатисиз ағдарилган ёки шикаст етказилган, бироқ полиция содир бўлган ҳодисаларга аралашган эмас.\nВиржиния губернатори демократ Ральф Нортэм яқин кунларда Конфедерация арбобларига бағишлаб тикланган ҳайкалларнинг энг машҳурларидан бири бўлмиш генерал Роберт Ли ҳайкалини олиб ташлашни буюрган. Суд бу қарор ижросини ҳозирча 10 кунга тўхтатиб қўйди.\n“Қора танлиларнинг ҳаёти аҳамиятга молик” шиори остида ўтаётган норозилик намойишлари полиция томонидан қўлга олинган афроамерикалик Жорж Флойд ўлимидан кейин АҚШнинг кўплаб шаҳрида авж олди. Тадбир иштирокчиларининг аксарияти ирқчилик рамзларини йўқотишни талаб қилмоқда. Кўплаб штатларда Конфедерация арбобларини мадҳ этувчи ҳайкаллар тақдири ҳақида баҳс-мунозаралар олиб борилмоқда.\nПентагон раҳбарияти Конфедерация лидерлари номлари берилган ҳарбий базалар номини ўзгартириш тўғрисида мунозарага тайёр эканини баён қилганидан кейин АҚШ президенти Дональд Трамп бу базаларнинг номи ўзгартирилмаслигини билдирган.\nАҚШ Конгресси Намояндалар палатаси спикери Нэнси Пелоси эса Капитолий биносидан Конфедерациянинг 11 арбоби ҳайкалини олиб ташлашни талаб қилган.


“ФАРЗАНДЛАР ТАРБИЯСИ УЧУН БАРЧАМИЗ МАСЪУЛ!” - Яшнобод тумани ҳокимлиги\nШу йилнинг 23 август куни Президент Шавкат Мирзиёев раислигида ўтказилган видеоселекторда вилоят, туман ва шаҳар ҳокимлари ҳамда бошқа раҳбарлар мактабларга бориб, дарс бериш тартибини жорий этиш вазифаси топширилганди.\n— Фарзандларимиз тарбияси учун барчамиз бирдек масъулмиз, — дейди Яшнобод тумани ҳокими Хожиакбар Тиллашайхов. — Шу мақсадда туман ҳокимлиги томонидан ҳалқ таълими бўлими билан ҳамкорликда ўрта мактабларда ҳоким, прокурор, ички ишлар бошлиғи, ҳоким ўринбосарлари ўтадиган дарс жадваллари тайёрланган. Мазкур дарс соатлари баҳонасида эртамиз эгаларига таълим даргоҳларида яратилган шарт-шароитлар, уларни қийнаётган муаммолар билан ҳам бевосита танишиб, уларни бартараф этиш чораларини кўряпмиз.\nТуман раҳбарининг галдаги ташрифи 227-сонли умумтаълим мактаби бўлди. Унда Хожиакбар Камолиддинович юқори синф ўқувчиларига “Маънавият соати”дан дарс ўтди.\nШунингдек, туман ҳокими ўринбосари, хотин-қизлар қўмитаси раиси Феруза Раҳматуллаева 155-сонли, туман халқ таълими бўлими мудири Собир Мамадалиев эса 69-сонли умумий ўрта таълим мактабларида ўқувчиларга дарс ўтдилар.\nPrevious Post:“КИТОБ — МЕНИНГ ДЎСТИМСАН!”\nNext Post:52-МАКТАБ ЎҚУВЧИЛАРИ УЧУН САЁҲАТ УЮШТИРИЛДИ


MAN auto-Uzbekistan янги турдаги юк автомобили ишлаб чиқаришни бошлади » Скачать музыку бесплатно новинки музыки 2016-2017\nMAN auto-Uzbekistan янги турдаги юк автомобили ишлаб чиқаришни бошлади\nКомментариев: 0 Просмотров: 613 Дата: 6-05-2016, 18:49 MAN auto-Uzbekistan қўшма корхонаси 10 м3 ҳажмли (10 тонна) юкни орқага гидравлик узатма воситасида тушириш имконини берувчи MAN автобетон аралаштиргичини ишлаб чиқаришни йўлга қўйди, деб хабар қилмоқда Kun.Uz «Ўзавтосаноат» матбуот хизматига асосланган ҳолда. Автомобиль мижозга тайёр бетон аралашмасини унинг хусусиятини сақлаган ҳолда етказиб, маҳсулотни бетон қуйиш жойига ёки қурилмасига тушириш имконини беради. Транспорт воситаси замонавий Common Rail ёнилғи пуркаш тизимига эга кучли, аммо тежамкор MAN D20 двигатели билан жиҳозланган. Машина 16-босқичли механик узатмалар қутиси ёрдамида ҳаракатланади. Рессорли подвескалари ҳам кучайтирилган, барабанли ABS тормоз тизими, қулай кабина ва электрон назорат тизими билан жиҳозланган. - деб хабар бермоқда Carzone.uz нашри.


Тавба сураси 35 - оят - Mehrob.uz\naccess_time20-феврал, 09:24 visibility2134\n35. Бир куни ўша(олтин-кумуш)ларни жаҳаннам ўтида қизитилур ва пешоналари, ёнбошлари ҳамда орқаларига босилиб: «Мана бу ўзингиз учун тўплаган нарсангиз, бас, энди тўплаб юрган нарсангизни татиб кўринг!» дейилур.\nБу икки оятдаги олтин ва кумуш, яьни, молу дунё тўплаш ҳақидаги маьнолар кўпчиликни чўчитиб қўйган. Ҳатто саҳобаи киромлар ўртасида ҳам турли саволлар туғилган. Шунда Расулуллоҳ соллаллоҳу алайҳи васаллам тушунтириш берганлар.\nИмом Абу Довуд Ҳазрати Абдуллоҳ ибн Аббос розияллоҳу анҳудан ривоят қилган ҳадисда қуйидагилар айтилади: «Олтин ва кумушни хазина қилиб тўплайдиганлар» ояти нозил бўлганда мусулмонларга оғир келди. «Биздан бирор киши ҳам ўзидан кейинги фарзандига молу мулк қолдирмас экан-да», дейишди. Шунда Умар розияллоҳу анҳу: «Мен сизларни бу кўнгилсизликлардан чиқараман», дедилар-да, юриб кетдилар. У киши Расулуллоҳнинг соллаллоҳу алайҳи васаллам ҳузурларига келиб:\n«Эй Аллоҳнинг Расули! Саҳобларингизга бу оят катта нарса кўринди-ку», дедилар. Расулуллоҳ соллаллоҳу алайҳи васаллам:\n«Албатта, Аллоҳ закотни беҳудага эмас, балки молларингизни поклаш учун фарз қилган. Меросни эса, фақат орқангиздан қоладиган мол учун фарз қилган», дедилар. Шунда Умар розияллоҳу анҳу:\n«Аллоҳу акбар», дея такбир айтиб юбордилар. Сўнгра Расулуллоҳ соллаллоҳу алайҳи васаллам у кишига:\n«Сенга эр киши учун энг яхши хазина нималигини айтайми? Аҳли солиҳ хотинки, унга назар солса, хурсанд қилади, бир иш буюрса, итоат этади. Ундан эри ғоиб бўлса, муҳофаза қилади», дедилар.\nШу ва шунга ўхшаш ҳадисларга суянган ҳолда оятдаги аламли азобга сабабчи «хазина» закоти берилмаган молу дунё, деган хулосага келинади. Дарҳақиқат, закотни бермай мол тўплаганлар аламли азобга дучор бўладилар.\nИмом Муслим Абу Ҳурайра розияллоҳу анҳудан ривоят қилган ҳадисда Пайғамбаримиз соллаллоҳу алайҳи васаллам: «Закотни адо қилмаган ҳар бир одамга қиёмат куни ўтдан тамға қилиниб ёнбошига, пешонасига ва орқасига босилади. У куннинг миқдори эллик минг йилга тенг бўлади, то одамлар орасида ҳукм чиқариб бўлгунча, тамға босилаверади. Сўнгра ё жаннатга, ё дўзахга йўли кўрсатилади», деганлар.\nБошқа бир ҳадисда Пайғамбаримиз соллаллоҳу алайҳи васаллам: «Ким ўзидан кейин хазина қолдирса, қиёмат куни унга икки қора нуқтаси бор, кўзойнакли илон бўлиб кўринади. Унинг орқасидан қувлаб юради. Ундан:\n«Сен нимасан ўзи?» деб сўраса:\n«Мен ўзингдан кейин қолдириб кетган хазинангман», дейди. Сўнгра яна орқасидан қувиб боради. У қўлини тутади. Илон қўлини тишлаб ютади ва жасаднинг қолганини ҳам юта бошлайди», деганлар.\nАввал айтганимиздек, юқоридаги етти оятда аҳли китоблар, яҳудий ва насоролар билан Ислом давлатининг муносабати ҳақидаги ниҳоий ҳукмлар баён қилинди.\nБундан олдин мушриклар ҳақидаги ниҳоий ҳукмлар айтилган эди. Мушрикларга тегишли ҳукмлар унча кўп тортишувларга сабаб бўлмайди. Чунки бу ҳукмлар, асосан, Арабистон ярим оролига хос бўлиб, сабаблари юқорида баён этилди. Улар ҳаммаси Исломни қабул қилдилар.\nАммо аҳли китобларга оид гап-сўзлар, тортишувлар жуда кўп. Шунинг учун бу мавзуни бир оз шарҳлашга тўғри келади. Худди мушриклар ҳақидаги ниҳоий ҳукмга ўхшаб, аҳли китоблар ҳақидаги ниҳоий ҳукм ҳам бирданига нозил бўлгани йўқ. Бу оятлар тушгунга қадар анчагина гап-сўзлар, муомалалар ва воқеалар бўлиб ўтган. Ана ўша асосида охирги қарор сифатида ушбу оятлар нозил бўлган.\nМаьлумки, Маккаи Мукаррамада аҳли китоблар кўп эмас эди. Варақа ибн Навфалга ўхшаш баьзи бир шахслар турли сабабларга кўра аҳли китоблар билан алоқада бўлиб, уларнинг динини қабул қилган бўлиши мумкин. Улар Исломга ва мусулмонларга яхши муносабатда бўлганлар. Айримлари Исломга кирганлар ҳам. Кейинчалик Мадинаи Мунавварада ҳам баьзи яҳудийлар Исломга кирдилар. Қурьони Каримда бунга ўхшаш аҳли китобларни мадҳ этувчи ояти карималар бор.\nПайғамбаримиз соллаллоҳу алайҳи васалламнинг ҳижратларидан кейин аҳли китоблар билан алоқалар кучайди. Бунга, аввало, Мадинаи Мунавварада яшаб турган яҳудийлар сабабчи бўлдилар. Улардан Абдуллоҳ ибн Салом розияллоҳу анҳуга ўхшаш Аллоҳ ҳидоят берганлари мусулмон бўлиб, ажрларини икки ҳисса олиш бахтига муяссар бўлдилар. Лекин асосий гуруҳ биринчи кунданоқ Исломга ашаддий душманлик қила бошладилар. Улар мусулмонлар ўртасида фитна чиқаришга уринишдан ҳеч ҳам тўхтамадилар. Ислом дини, Қурьони Карим ва Муҳаммад соллаллоҳу алайҳи васаллам ҳақида турли иғво-бўҳтонлар тарқатишда бир лаҳза ҳам сустлашмадилар. Биринчи кундан бошлаб Қурьони Карим оятлари уларнинг хатоларини очиқ айтиб, ўзларини ўнглашга чақирса ҳам, кўнмадилар. Мунофиқликни ҳам худди шу яҳудийлар келтириб чиқардилар. Мунофиқларнинг бошлиғи Абдуллоҳ ибн Убай ибн Салул исмли яҳудий эканлиги ҳаммага маьлум. Яҳудийлар қибла Байтул Мақдисдан Маккага–Каьбага ўзгарганда ҳам катта иғвогарлик сафарбарлигини ўтказдилар. Пайғамбаримиз соллаллоҳу алайҳи васалламнинг севимли аёллари Оиша онамизни зинода айблаб, ёлғондан иғво тарқатганлар ҳам ўшалар. Мушрикларни тўплаб мусулмонларга қарши урушга гиж-гижлаганлар ҳам ўшалар. Охири бориб улар Расулуллоҳ соллаллоҳу алайҳи васаллам бошлиқ мусулмонлар улар билан сулҳ тузишди. Тинчлик-омонликдан бир-бирини ҳурмат қилиб яшашга келишилди. Аммо яҳудийлар бу сулҳга ҳам хиёнат қилдилар. Оқибатда Бани Қайниқоь, Бани Назийр ва Бани Қурайза номли яҳудий қабилалари билан урушишга мажбур бўлинди. Яҳудийлар Пайғамбаримиз соллаллоҳу алайҳи васалламни ўлдириш учун суиқасд ҳам уюштирдилар. Фақат Аллоҳнинг иноятигина у зотни сақлаб қолди. Улардан бир кампир Расулуллоҳ соллаллоҳу алайҳи васалламга заҳарланган қўй гўшти берди. Хайбарда яҳудийлар билан мусулмонлар ўртасида катта жанг бўлди. Аммо яҳудийларнинг Исломга, мусулмонларга қарши душманлигининг чегараси кўринмас эди. Шунинг учун уларга нисбатан биз ўрганаётган оятлардаги ниҳоий ҳукмлар чиқарилди.\nАҳли китобларнинг яна бир тоифаси бўлмиш насороларга келадиган бўлсак, биринчи даврларда улар билан яхши алоқалар бўлган. Расулуллоҳ соллаллоҳу алайҳи васаллам саҳобаларидан заифҳолларига насроний подшоҳ Нажоший юрти Ҳабашистонга боришни, у ерда зулм кўрмасликларини айтганлар. Қурьони Каримда насоролар бошқаларга қараганда мусулмонларга яқинроқ эканликларини тасдиқловчи оятлар бор. Айни чоқда, худди яҳудийлар каби, насороларга ҳам уларнинг кофир эканликларини эслатадиган, хатоларини ўзларига баён қиладиган оятлар ҳам мавжуд. Маккаи Мукаррамага ҳам, Мадинаи Мунавварага ҳам баьзи насроний гуруҳлар келиб, Қурьони Карим тинглашгани, Пайғамбаримиз соллаллоҳу алайҳи васалламга турли саволлар беришгани, кўнгли таскин топганлари Исломни қабул қилганлари маьлум ва машҳур. Баьзилари одоб доирасида тортишув ҳам олиб борганлар. Форс давлати билан насроний Рум давлати урушиб енгилганида, мусулмонлар аҳли китоб румликлар мағлубиятидан қаттиқ хафа бўлишган. Қурьони Каримда Рум сураси нозил бўлиб, унда тезда румликлар форслар устидан ғалаба қозониши хабари берилган эди.\nЛекин Арабистон ярим оролида Ислом давлати пайдо бўлганини эшитган румликлар ўзларининг форслар билан давом этиб келаётган душманликларини унутдилар. Улар зудлик билан мусулмонларга қарши аскар тўплай бошладилар. Улар Расулуллоҳ соллаллоҳу алайҳи васалламнинг Басрадаги рум ҳокимига юборган элчилари ал-Ҳорис ибн Умайр ал-Аздийни ўлдирдилар. Одатда элчига ўлим йўқ эди. Аммо насоролар ҳамма амал этадиган қоидага амал қилмай, мусулмонларнинг элчисини ўлдирдилар. Бу ишни уруш чиқариш учун қилишган эди. Элчини ўлдириб қўйиб, яна аскар тўплашни давом эттирдилар. Румликлар ўзлари юз минг аксар йиғдилар. Уларнинг Шомдаги иттифоқдошлари ва насроний араб қабилалари ҳам юз минг аскар тўпладилар. Шу икки юз минг аскар билан мусулмонларни йўқ қилиб ташлаш қасдида эдилар. Саккизинчи ҳижрий сананинг Жумадул-Ула ойида улар мусулмонларнинг Пайғамбаримиз соллаллоҳу алайҳи васаллам томонларидан юборилган уч мингга яқин аскари билан Муьта урушида тўқнашдилар.\nСўнгра Табук жанги бўлди. У жанг тўғрисида ушбу Тавба сурасида батафсил баён қилинади. Кўриниб турибдики, насоролар Ислом ва мусулмонлар учун жиддий хавфга айланган эдилар. Шунинг учун уларга нисбатан бу оятларда чиқарилган ҳукмлар ҳеч ғариб эмас. Бу воқеьликдан келиб чиққан ҳукмдир. Энди унга аввал зикр қилиб ўтилган еттита мафкуравий, ақидавий ва амалий хатарларни қўшсак, бу ҳукм айни адолат экани равшан бўлади.\nБу ҳукмларнинг адолатли эканлигини тарих ҳам тасдиқлади. Қурьони Каримнинг: «Токи уларнинг миллатларига эргашмагунингча яҳудий ва насоролар сендан зинҳор рози бўлмайдилар», деган ояти бежиз эмас эди. Ҳозирги лаҳзагача Исломга ва мусулмонларга нима ёмонлик етган бўлса, ҳаммасида яҳудийларнинг қўли бор. Буни янада яхшироқ билишни истаганлар тарих китобларига мурожаат қилсалар, яхши бўлади. Насороларнинг ҳам Исломга, мусулмонларга қарши олиб борган душманликлари фақатгина машҳур салб урушларидан иборат эмаслигини кўпчилик яхши билади. Шу маьнода тарихга бир назар солинса, ушбу оятларни Аллоҳ нима учун нозил этганининг ҳикмати яхшироқ тушуниб олинади.\nБир қарашда муросасиз кўринган, аммо аслида адолатли ҳукмларнинг содир бўлиш ҳикматларини, оятларнинг ўзида айтиб ўтилган етти сабаби ва тарихий воқеьлигини ўрганиб чиқдик. Энди ҳукмнинг ўзини ўрганишга, аниқроғи, бу ҳукмнинг жавҳарини тушунишга ҳаракат қилайлик.\nАллоҳ таоло биз ўрганаётган оятларда мусулмонлар жамоасининг аҳли китобларга–яҳудий ва насороларга муомаласи қандай бўлишини белгилаб бермоқда. Мусулмон давлатида яшаётган иймонли-Исломли кишилар Аллоҳнинг ер юзидаги халифалари ҳисобланадилар. Улар ер юзида адолат ўрнатиш, зулмни кўтариш, ҳамма ёқда ҳуррият ҳукм суришидан масьулдирлар. Пайғамбаримиз соллаллоҳу алайҳи васалламнинг саҳобаи киромлари шу масьулиятни тўлиқ тушунган ва ўшанинг тақозоси билан ҳаракат қилганлар. Улар масьулиятни адо этиш учун жиҳодга чиққанлар. Саҳобаларнинг жиҳодларини ва кейинги авлоднинг уни давом эттиришини кўпчилик турлича тушунади, турлича баҳолайди.\nДушманлар буни босқинчилик ҳаракати, бошқа юртларни босиб олиш, бойликларини ўзлаштириш, халқларни қул қилиш, дея баҳолайдилар. Ўлкамизнинг ҳақиқий босқинчилари бўлмиш кофирлар бу ҳаракатни «Араб истилоси» деб номлаганлар. Уларнинг айтишича, араблар бостириб келиб ҳаммаёқни ўзлариники қилиб олганлар. Кишиларни мажбуран Исломга киритганлар. Исломни қабул қилмаганларни ўлдирганлар ёки катта солиқ солганлар.\nЎзини Исломга дўст санаганлар ва кўпчилик мусулмонлар бу зулмкор баҳодан Исломни гўё «ҳимоя» қиладилар: Исломда жиҳод фақат ватанни ҳимоя қилиш учун жорий қилинган; Пайғамбаримиз соллаллоҳу алайҳи васаллам давридаги ҳамма урушлар фақат мудофаа учун бўлган; Қурьони Каримдаги оятлар ҳам худди шу маьнога далолат қилади, дейдилар.\nЛекин бу икки тоифанинг даьволарини бир оз ўйлаб муноқаша қилинса, ҳамма нарса равшан бўлади.\nИсломий фатҳларни «Араб истилоси» дейиш нотўғри эканлигини душманларнинг ўзлари ҳам билади, аммо Исломга қарши нимадир ўйлаб чиқариш керак бўлган. Натижада шу ибора ўйлаб топилган. Чунки фотиҳ мужоҳидлар ичида араб эмаслар ҳам кўп эди. Шу билан бирга, уларнинг ҳаракати ҳеч қачон истило бўлмаган. Мусулмонлар қаерга борсалар, динга даьват қилиш учун, адолат ўрнатиш учун борганлар. Ўша ерларнинг аҳолиси билан ака-ука бўлиб яшаб қолганлар. (Душманлар «катта солиқ» деб номлаган «жизя» тўғрисида кейинроқ гаплашамиз.) Мусулмонлар ҳеч бир юртнинг молу мулкини талаб олиб кетмаган. Кишиларни Исломга киришга мажбур ҳам этмаган. Уларнинг муомаласи мустамлакачиларнинг номаьқул муомаласига мутлақо ўхшаган эмас. Буни инсофли ажнабий тарихчилар ва олимлар ҳам такрор-такрор қайд этганлар. Машҳур олим Томас Орланднинг «Исломга даьват» китобида бу ҳақиқатни тасдиқлайдиган кўпгина ҳужжатли далиллар келтирилади.\nШуниндек, «ҳимоячи»ларнинг гапларига ҳам ўзига яраша эьтирозлар чиқади. Масалан, агар Исломда жиҳод фақат мудофаа учун жорий қилинган бўлса, нима сабабдан саҳобалар Арабистон ярим оролидан чиқиб бошқа юртларга бордилар, у ерларда шаҳид бўлдилар, деган савол берилса, улар жавоб беришдан қийналиб қолишади.\nЯхшиси, бу масалани саҳобаларнинг ўзидан сўраш керак. Тарихда шундай бўлган ҳам. Саҳобаи киромлар Саьд ибн Абу Ваққос розияллоҳу анҳу бошчиликларида ўша даврдаги иккита катта империянинг бири Форс давлати чегарасига келиб тушдилар. Бундан хабар топган Форс давлати Рустам исмли лашкарбоши раҳбарлигида тайёргарлигини кўриб қўйган эди. Рустам мусулмонлар томон ўз элчиларини юборди. Форс элчилари мусулмонларнинг бошлиғини тополмай анча вақт овора бўлишди. Чунки Саьд ибн Абу Ваққос розияллоҳу анҳунинг алоҳида ажратилган жойи ҳам, кийими ҳам йўқ эди. У киши лашкарлари билан аралашиб юрар эдилар. Элчилар у кишини одамлар орасидан топдилар. Ўзларини таништирган элчилар Форс давлати раҳбарлари мусулмонлар вакили билан гаплашмоқчи эканлигини билдиришди. Саьд ибн Абу Ваққос орқаларига шундай қараган эдилар, ерда ёнбошлаб ётган, юпун кийинган Робиь исмли саҳобага кўзлари тушди. Унга: «Сен булар билан боргин, бошлиқлари бизнинг вакилимиз билан гаплашмоқчи экан», дедилар. Робиь розияллоҳу анҳу бир чапдаст ҳаракат билан найзасига таяниб от устига сакраб минди ва элчиларга қараб: «Кетдик», деди. Элчилар лол бўлиб туриб қолдилар. Бир жулдурвоқи кийинган «вакил»га, бир ерда ўтирган «амир»га қарашди. Ўзаро бир нималарни гаплашдилар-да, ниҳоят, катталари Саьд ибн Абу Ваққос розияллоҳу анҳуга:\n«Бундан кўра тузукроқ одам йўқми?» деди. Саьд ибн Абу Ваққос розияллоҳу анҳу:\n«Ичимизда тузугимиз шу, вакил юборишни сизлар сўрадингиз, биз эмас», дедилар. Ноилож қолган элчилар ўша вакилни олиб, йўлга тушдилар. Қароргоҳга яқинлашишлари билан элчилар отдан тушиб, таьзим қилиб юра бошладилар. Мусулмонларнинг вакили Робиь розияллоҳу анҳу эса, уларнинг бу кулгули ҳолларини томоша қилиб, отдан тушмай кулиб ичкарига кирди. Аммо қоровуллар бирдан ёпирилиб, уни от устидан тортиб олишди ва улуғлари олдига от миниб бориб бўлмаслигини англатишди. Аммо у киши бошини мағрур тутиб, найзасини ерга қадаб-қадаб кета бошлади. У ҳар сафар найзасини ерга урганида, ерга тўшалган бир йўлбарс терисини тешар эди. Робиь розияллоҳу анҳу тўғри бориб, тахтда ўтирган бошлиқнинг ёнидан жой олди. Аммо хизматкорлар дарҳол у кишини пастга ўтиришга мажбур этишди. Шунда Робиь розияллоҳу анҳу:\n«Бизга сизлар ҳақингизда, адолатли подшоҳларингиз ҳақида хабарлар борар эди. Ҳаммаси беҳуда экан. Агар ўзингизга ўхшаш бир одамга шунчалар таьзим қиладиган бўлсангиз, бизга ҳеч ҳам тенг кела олмайсизлар», деди. Форсларнинг каттаси таржимонга:\n«Ундан сўра-чи, нима учун келишди экан?» деди. Робиь розияллоҳу анҳу бу савол жавобига асрлар бўйи қоида бўлиб қолган жумлани айтди. У:\n«Аллоҳ таоло бизни бандаларни бандаларга ибодат қилишдан Аллоҳга ибодат қилишга, динларнинг жабридан Исломнинг адлига, бу дунё торлигидан у дунё кенглигига чиқариш учун юборди», деди.\nҲа, мусулмон фотиҳлар бошқа юртларга фойдаларини кўзлаб эмас, балки Аллоҳнинг амрини бажариш учун борганлар. Улар дунёдаги инсонлар қулликнинг турли кўринишларидан озод бўлиши учун курашганлар. Ер юзида фақат Аллоҳнинг ҳукми барқарор бўлишини истаганлар. Улар ер юзидаги бирон кимсага жабр ва зулмни раво кўрмаганлар. Ҳар ким хоҳлаган динини танлаб, Ислом адолатидан фойдалансин, деб ҳаракат қилганлар. Улар қайси юрт тупроғига қадам қўйсалар, олдин ерли аҳоли орасида тушунтириш ишларини олиб борганлар. Чунки уларнинг вазифаси кишиларга Аллоҳнинг дини Исломни етказиш бўлган. Улар ҳақ динга тарғиб қила туриб, мусулмон бўл–саломат бўласан ёки динингда қолмоқчи бўлсанг, жизя бер; унга ҳам, бунга ҳам кўнмасанг, орамизда уруш бўлади, дейишган.\nМусулмон фотиҳлар: «Биз тажовузкор уруш қилмаймиз, бировни динимизга киришга мажбур ҳам этмаймиз. Биз фақат бошқаларни Исломга даьват қиламиз, ким хоҳласа, мўмин бўлсин, хоҳламаса, кофирлигича қолсин. Ўзининг иши. Фақат бизнинг йўлимизни тўсмасин, бошқаларни даьват қилишимизга халақит бермасин. Исломга кирмоқчи бўлганларнинг ҳам йўлини тўсмасин. Бизнинг фикримизча, инсон фақат мусулмон бўлгандагина ёлғиз Аллоҳга ибодат қилган бўлади. Бу ҳақиқатни одамларга етказиш бизга топширилган. Топшириқни адо этишимизга тўсиқ бўлма! Ким бетараф бўлса, марҳамат, четда тинч-омон тураверсин. Лекин ким бизга қарши чиқса, даьватга йўл бермаса, бошқаларнинг Исломни ўрганишига тўсиқ бўлса, у билан урушишдан бошқа илож қолмайди», дейдилар. Мусулмонларга уруш қилганларга қарши уруш қилинади, холос. Уруш пайтида Исломий қоида бўйича қари кишилар, ёш болалар, аёллар ва ибодатхоналарга тегиш мумкин эмас. Шунингдек, қурол кўтариб чиқмаганлар ҳам тинч қоладилар. Агар Аллоҳ нусрат бериб мусулмонлар ғолиб келсалар, душманни қуролсизлантириб, уларнинг Ислом соясида тинч-омон яшашлари жорий қилинади. Урушмасдан дастлабки даьватдаёқ ўз динида қолиб, жизя беришни ихтиёр этганлар ҳам мусулмонлар билан бирга тинч-омон яшайверадилар.\nЖизя одамларни қийнаш учун жорий қилинган солиқ эмас. У ҳар бир бошга мажбурий ҳам эмас, балки қодир кишилардан маьлум миқдорда олинадиган тўловдир. Биринчидан, жизя Аллоҳнинг динига даьват қилишнинг йўлини тўсмаслик, қарши турмаслик аломати сифатида берилади.\nИккинчидан, жизя берган шахсни мусулмонлар ички ва ташқи душманлардан ҳимоя қиладилар. Унинг ўзи, молу мулки ва оила аьзоларининг ҳимоясини ўз зиммаларига оладилар. Жизя тўлаган киши ҳарбий хизматдан ва бошқа сафарбарликлардан озод қилинади.\nУчинчидан, жизя тўлаган киши мусулмонлар тақдим этадиган оммавий-ижтимоий таьминотлардан фойда олади. Улар қурган кўприк, йўл, бозор ва бошқа нарсалардан фойдаланади. Қариганда, кексалик нафақаси олади.\nТўртинчидан, жизя олгандан сўнг мусулмонлар юқорида зикр этилган ишларни бажара олмасалар, жизяни қайтариб эгасига топширадилар.\nУмуман, жизя масаласига тузукроқ назар солинса, уни ҳар ким ўзи учун бериши аён бўлади. Худди шу маьнода мусулмонлар ҳам Байтул молга закот-ушур ва бошқа йўллар билан ўз ҳиссаларини қўшадилар.\nИсломдаги жизянинг адолатини янада яхши тушуниш учун уни танқид қилиб, адолатсиз деганлардан бирининг муомаласига назар солайлик.\nКоммунистлар ўз фойдаларини кўзлаб, кишиларни алдаш учун баьзи диний ташкилотлар тузган эдилар. Бу ташкилотларда фақат улар ихтиёр қилган кишилар ишлашига қарамасдан, ўша ташкилотларга ҳам, уларда ишловчиларга ҳам мисли кўрилмаган оғир солиқлар солинар эди. Баьзи бир маиший хизматлар учун диний ташкилот ва ходимлар томонидан тўланадиган ҳақ ҳам бошқалар тўлайдиган тўловлардан ортиқча эди. Бунинг устига, улар диний ишда ишлаган ватандошларга ҳар қандай нафақа беришдан, жумладан қарилик нафақаси беришдан мутлақо бош тортар эдилар.\nХулоса қилиб айтилганда, Худога ишонган одам коммунистларга ҳақ тўлаб ишониши керак эди. Шу ҳолларига уларнинг бошқаларни танқид қилишларига ҳайронсан.\nДемак, аҳли китобларга таклиф иккита: Ислом ёки жизя бериш. Мусулмон бўлсалар, биродар бўлиб яшайверадилар. Жизя берсалар, уларнинг ҳимояси, тинчлик-омонлиги ва диний эркинлиги мусулмонлар зиммасида бўлади. Урушни хоҳлаганлари уруш ҳам қилаверадилар. Мусулмонлар ўзлари эришган бахт-саодатга бошқалар эришишини ҳам истайдилар. Ана шу истак йўлидаги тўсиқларга, куфр, зулм ва туғёнларга қарши курашадилар.\nЖиҳод ва унинг аҳамияти баёнидан кейин жиҳоднинг йўлини тўсадиган нарсаларни йўқ қилиш ва унинг қоидалари ҳақидаги оятлар келади.\nРумликлар мусулмонлар билан урушиш учун аскар тўплашади. Мусулмонлар уларга қарши жиҳод эьлон этганида, оммавий сафарбарликлари йўлида бир тўсиққа дуч келишади. Бу сафарбарликнинг ҳаром ойлардан, яьни, уруш қилиш ҳаром бўлган ойлардан бири Ражаб ойига тўғри келиб қолган эди. Мусулмонларнинг Ражаб ойида эьлон қилган оммавий сафарбарликлари, урушга отланишлари душманларнинг танқид ва таьналарига сабаб бўлди. Улар қадимдан ҳамма амал қилиб келаётган ҳукмларга мусулмонлар амал қилмай, уруш ҳаром қилинган Ражаб ойида урушга чиқмоқдалар, деб жар солдилар. Келаси ояти каримада бу масалага аниқлик киритилади:


Муҳаммад Солиҳ: “Мусича эмас, ХАЛҚ уйғонмоқда” (1989) « Ўзбекистон Халқ Ҳаракати\nМуҳаммад Солиҳ: “Мусича эмас, ХАЛҚ уйғонмоқда” (1989)\n01 February 2014 - 19:16\nСССР Олий Кенгаши депутатлигига номзодликка номзод кўрсатиш мажлиси\nЎзбекистон ССР Қишлоқ Хўжалиги Вазирлиги биноси – 15.04.1989\nБрежнев замонида ошиғи олчи бўлганлар “Брежневнинг қурбониман” деб жар солмоқдалар. Рашидов қозонини ялаган улар, Рашидов мени таъқиб этди дея биздан мукофот кутмоқдалар. Аммо Сталин майиб этган, Брежнев ҳақорат этган, Рашидов тазйиқ ўтказган инсонлар чеккада жим туришибди. Улар уятдан, чидаб бўлмас уятдан ерга киришга тайёр бўлиб бир чеккада туришибди. Бу иккиюзламачи, фирибгар гуруҳ қаршисида улар ожиздирлар. Зеро, Тўғрилик ўзини ҳимоя этолмайди. Тўғрилик ўзини оқламайди, у “Мен хўрланган эдим”, деб, нолишдан ор қилади. Xайрият, бу фирибгар тоифанинг услуби эскирди. Xайрият, унинг кўзларини ёғ босган, у жоҳил деб билган омма бугун оҳиста ХАЛҚқа айланмоқда. Сон сифатга айланмоқда, қулаётган номус туғи яна тикланмоқда. Фақат биз шикоят қилмасак бўлди, “Мана бу жойим кўкарди”, “Мана бу жойим шилинди”, деб шикоят қилмасак бўлди. Сиз кўкарган жойингизни, шилинган тиззангизни ўзингизга шараф деб билинг, эҳтимол чеккада туриб устингиздан кулаётган қавмдошларингиз бордир, уни ҳам, бу кулгуни ҳам мукофот сифатида қабул этинг.\nИш энди бошланди, ҳали жароҳатлар кўп бўлажак. Бу – ҳар қандай инқилобнинг темир қонуни. Секин аста атрофга бир қаранг, уйғониш фасли бошланди. Бу уйғонаётган мусича эмас, бола эмас, бу уйғонаётган – бизнинг халқимиздир. Яқиндагина “оломон” дея аталган халқ кўзларини очмоқда… Устига ҳақорат тўри ташлаган буюк бир хилқат қимирлаб қўйди. Лоақал шу тўрни олиб ташлашга ёрдам беринг. Кечаги бир зум шуҳрат, маишатдан, манфаатдан воз кечиб, xалқ номи қораланиб турганда, ўз номимизни oқлaмайлик. 70 йил тарих учун қош ва кўз орасидай гап. Tўғри, биз кўп нарсаларни йўқотдик: “Маданиятимиз гули бўлмиш адибу одамларимизни, ҳосилдор ерларимизни, денгизимизни, шифобахш боғу-роғларимизни, соғлиғимизни йўқотдик”. Гоҳо ўтмишга ҳурмат туйғусини, бугундан умидни, келажакка ишончни ҳам йўқотгандай бўлдик. Аммо йўқотмаган бир бойлигимиз бор-ку, у бойлик-улус. Урушлар, қирғинлар, ҳақоратлар қуршовидан омон чиқдик, биз бугун яна ўз еримизда, яна ўз уймизда, ўз маданиятимиз, ўз тилимиз билан юзма-юз турибмиз-ку! Шу ер, шу маданият, шу тил бизники. Уларни аждодлар бизга ишониб қолдирганлар,уларни асраш ва юксалтириш бизнинг зиммамизда. Афсуски ўйлашга вақт йўқ, эҳтиёт бўлишга вақт йўқ, қадамни босиш керак, фақат ўйлаб босишга вақт йўқ. Қайта қуриш турғунлик пардасини юлиб олди, бу парда ортидаги муаммолар бизга фурсат бермаяжак, уларни ечмоқ керак, ваёки яна пардани осиб, уйқуга кетмоқ керак. Аммо биз уйқудан тўйдик, шу кунгача не бўлса, бари уйқуда бўлди. Бизни уйқумизда бадарға этдилар, уйқумизда халқ душмани бўлдик, уйқумизда бизни сотдилар, уйқумизда отдилар, биз ухлаб бўлдик, бизга жой тўшаманг…


7 ёшли Солиҳабонунинг тузалиб кетишига холис ёрдам берайлик! | Azon.uz - Ахборот-таҳлилий портал\n17:30 15.06.2019 650\nТошкент шаҳри Шайхонтоҳур тумани Интизом мавзеси 57-уй 4-хонадонда яшовчи Наргиза Ҳабибуллаева 7 ёшдан ошган қизи Солиҳабонунинг дардига Аллоҳдан шифо истаб, бандаларининг сабабчи бўлишларидан умид қилмоқда.\nҲабибуллаевлар оиласида бир ўғил ва икки қиз фарзанд улғаймоқда. Ўртанча фарзанд 2011 йилнинг 22 октябрь санасида туғилган Солиҳабону Ҳамидуллаева оғир бемор. Унинг умри шифохонада, турли уколу дорилар қабул қилиш билан ўтмоқда. Шу сабаб, у ҳозирда жуда ғамгин бўлиб қолган. Солиҳабонуга 2019 йилнинг февраль ойида қон касаллиги – веллибрандо ташхиси қўйилган. Мутахасисларни айтишича, бу касалликда энг кўп қон йўқотиш ҳолати юз беради. Қон кетиш жараёнида тўхташ ва қотиш хусусиятини йўқотади. Агар бу касаллик ўз вақтида даволатилмаса, қон кетиши кўпайиб, ички қон кетиш ҳолати ҳам рўй бериб, бемор бевақт ҳаётдан кўз юмиши мумкин (Аллоҳ сақласин)\nБу оғир касаллик қизчанинг оиласи учун жуда қаттиқ зарба бўлди. Сабаби, оила маҳалладаги кам таъминланган оилалардан бири ҳисобланади.Солиҳабонунинг шу кунгача бўлган муолажалари ва дорилари учун 10 миллион сўмга яқинроқ маблағ сарфланди. “Биринчи курс тугади, энди тез кунларда иккинчи даволаниш курсини олади. Учинчи курс бошлангунга қадар даволаниш муддати аҳволига қараб белгиланади. Яна навбатда 17 та курс бор. 1-курсига 1000 доллардан ортиқроқ маблағ сарфладик. Бор будимизни сотиб боламизнинг ҳаётини асраб қолишга уриняпмиз. Мен уй бекасиман. Ҳозирда қизимнинг ёнидаман. Отаси эса ижарага олинган машинада киракашлик қиладилар. Қариндошлар ёрдам беришяпти, лекин бунинг ўзи камлик қиляпти. Фарзандимнинг бошқа даволаниш курслари учун катта маблағ талаб этилади. Бу касалликнинг даволаниши узоқ вақт талаб этади ва дори-дармонлари жуда қиммат туради. Даволаниш ҳамда дори-дармонга моддий томондан имкониятимиз етмай анча қийналиб қолдик.\nҚолган навбатда турган курсларни давом эттиришида, дориларини олиб беришда имкони борлар, саховатпеша инсонлар холис моддий ёрдам беришларини илтимос қиламан”, – дейди Солиҳабонунинг онаси Наргиза опа. Шифокорлар Солиҳабону яна уч йил давомида даволаниши зарурлигини маълум қилган. Бунинг учун эса табиийки, катта маблағ талаб этилади. Барча саховатпеша инсонлардан Солиҳабонуга имкон қадар холис моддий ёрдам беришларини сўраб қоламиз!\nБеморнинг онаси Наргиза Ҳабибуллаева номига очилган\nИпотека банк: 8600 3329 5059 7207\nИпотека банк Амалиёт бўлимининг Шайҳонтохур тумани филиалида онаси Ҳабибуллаева Наргиза (Khabibullaeva Nargiza) номига очилган рекзивитлари:\nМФО: 00425 ИНН: 201027734\nҲисоб рақами: 23120000 100000 425201\nҲабибуллаева Наргиза Аҳмадовна\nПаспорт рақами: АБ 3054950\nОнаси Наргиза опанинг телефон рақами: +99894 6656619


Россияда меҳнат ресурслари нархи 50-100 фоизга ошди - 03.06.2021, Sputnik Ўзбекистон\nРоссия ҳукумати айни дамда меҳнат мигрантлари кириб келишини соддалаштириш чора-тадбирлари ишлаб чиқмоқда. 03.06.2021, Sputnik Ўзбекистон\nТОШКЕНТ, 3 июн - Sputnik. Россияда қурилиш соҳасида мигрантлар етишмовчилиги туфайли вазият жуда оғир. - деди Санкт-Петербургда бўлиб ўтаётган халқаро иқтисодий форумда бош вазир ўринбосари Марат Хуснулин. Бош вазир ўринбосари айтишига кўра, коронавирусга қарши штаб раҳбари Татьяна Голикова иштирокида бўлиб ўтган мажлисда, Россияда қурилиш соҳасида ишлашга тайёр бўлган меҳнат мигрантлари учун кириш тартибини соддалаштириш механизми тайёрланган. "Иккинчи босқичда биз ушбу ечимни ҳукумат раҳбари даражасига олиб чиқамиз", - деди Ҳуснулин. Маълумот учун, Санкт-Петербургдаги иқтисодий форум 2-5 июнь кунлари офлайн форматда бўлиб ўтмоқда.\n© Sputnik / Александр Астафьев / Фотобанкка ўтишЗаместитель председателя правительства РФ Марат Хуснуллин\nРоссия ҳукумати айни дамда меҳнат мигрантлари кириб келишини соддалаштириш чора-тадбирлари ишлаб чиқмоқда.\nТОШКЕНТ, 3 июн - Sputnik. Россияда қурилиш соҳасида мигрантлар етишмовчилиги туфайли вазият жуда оғир. - деди Санкт-Петербургда бўлиб ўтаётган халқаро иқтисодий форумда бош вазир ўринбосари Марат Хуснулин.\n"Ҳозир мигрантлар ва меҳнат ресурслари бўйича вазият жуда оғир. Меҳнат ресурслари нархи 50-100%га ошди. Бу дегани бизда маблағ етишмаяпти дегани эмас, балки қурилишда ишлаши мумкин бўлган одамлар йўқ", - деди Хуснулин.\nБош вазир ўринбосари айтишига кўра, коронавирусга қарши штаб раҳбари Татьяна Голикова иштирокида бўлиб ўтган мажлисда, Россияда қурилиш соҳасида ишлашга тайёр бўлган меҳнат мигрантлари учун кириш тартибини соддалаштириш механизми тайёрланган.\n"Иккинчи босқичда биз ушбу ечимни ҳукумат раҳбари даражасига олиб чиқамиз", - деди Ҳуснулин.\nМаълумот учун, Санкт-Петербургдаги иқтисодий форум 2-5 июнь кунлари офлайн форматда бўлиб ўтмоқда.


ҚОНУНГА ХИЛОФ ҲАРАКАТ ЖИНОЯТ ЭКАНЛИГИНИ УНУТМАНГ! » Иштихон овози газетаси\nТоморқа-кони фойда эканлиги тўғри гап. Лекин бу томорқа ва уватларга қандай экин экилганига ҳам боғлиқ. Айрим "қинғир одам"лар каби таъқиқланган экинларни эксангиз, фойда олиш ўрнига жиноятчига айланиб қолишингиз ҳам ҳеч гап эмас.\nАфсуски, орамизда экинлари орасида гиёҳванд модда экиб фойда олишни ўйлайдиган кимсалар ҳам топилади. Энг ёмони, бундай шахслар айб устида қўлга тушганда "Бу ишга билмаган ҳолда қўл урдим, хато қилдим"-дея ўз айбини хаспўшлашга уринишади.\nАслида, ҳар қандай таъқиқланган ўсимликни экиб парваришлаш жиноят саналади. Амалдаги қонунларимизда бу хатти-ҳаракатларнинг тоифасига кўра жиноий жавобгарлик белгиланган ва қонунбузар шахслар албатта қилмишларига яраша жавоб берадилар.\nТаъқиқланган экинлар экилганда унинг униб чиққан ёки чиқмаганлигидан қатъий назар экин майдони ўлчамидан келиб чиққан ҳолда Жиноят кодекси 270-моддасининг тегишли қисмлари билан квалификация қилинади. Бунда ушбу модданинг 1-қисми билан квалификация қилиш учун экин майдонининг ўлчами 250 квадрат метргача бўлиши кўзда тутилган.\nУюшган жиноий гуруҳ томонидан гиёҳвандлик воситалари ёки психотроп моддалар билан қонунга хилоф равишда муомала қилиниши эса жамият учун алоҳида хавф туғдиради. Жиноят кодекси 29-моддасининг 4-қисмига биноан уюшган гуруҳ деб икки ёки ундан ортиқ шахснинг биргаликда жиноий фаолият олиб бориш учун олдиндан битта гуруҳга бирлашиши тушунилади.\nШундай кишилар ҳам борки, қонунга хилоф ҳаракатларни билган ҳолда содир этаётган айрим шахслар баъзан бошқаларни ҳам бу ишга жалб этишга ҳаракат қилишади. Қонунда бу қилмиш учун ҳам жазо бор. Айбдорнинг икки ёки ундан ортиқ шахсларда гиёҳвандлик воситалари ёки психотроп моддаларни истеъмол қилиш майлини уйғотишга қаратилган ҳаракатлари, бу ҳаракатлар бир неча шахсларга нисбатан бир вақтнинг ўзида ёки уларнинг ҳар бирига нисбатан турли вақтда содир этилганлигидан қатъий назар Жиноят кодекси 274-моддасининг 2-қисми "в" банди билан квалификация қилинади.\nҚонун-қоидаларга қатъий риоя қилиш ҳар бир инсоннинг ўзи учун фойдалидир. Қинғирлик эса ҳеч қачон яхшилик олиб келмайди.


Путин БМТ Бош ассамблеясининг 70-сессиясида нутқ сўзлайди\n19:30 / 28.08.2015\nРоссия президенти Владимир Путин Нью-Йоркда сентябрь ойида ўтадиган БМТ Бош ассамблеясининг 70-сессиясида Россия делегациясига бошчилик қилади. Путиннинг бу ҳақдаги тегишли буйруғи ҳуқуқий ахборотлар расмий порталида чоп этилди.\nҲужжат билан Путин бошчилигидаги 10 кишидан иборат делегация таркиби тасдиқланди. Делегация таркибига Россия ташқи ишлар вазири Сергей Лавров ва унинг ўринбосари Геннадий Гатилов, Путиннинг ёрдамчиси Юрий Ушаков, Федерация кенгашининг халқаро ишлар бўйича раҳбари Константин Косачев, Давлат думасининг халқаро ишлар бўйича раиси Алексей Пушков, Россиянинг АҚШдаги элчиси Сергей Кисляк, Россиянинг БМТдаги доимий вакили Виталий Чуркин, Ташқи ишлар вазирлигининг халқаро ташкилотлар департаменти раҳбари Александр Панкин ва Қуролларни тарқатмаслик ва назорат қилиш масалалари бўйича департаменти директори Михаил Ульянов кирди.\nБМТ Бош ассамблеясининг 70-сессияси 15 сентябрда БМТнинг Нью-Йоркдаги қароргоҳида очилади. Сессия доирасида 25-27 сентябрь кунлари бўлиб ўтадиган саммитда 2015 йилдан кейинги ривожланиш бўйича резолюцияни қабул қилиш режалаштирилган. Сўнгра умумий музокаралар бошланади ва сессия иши 6 октябрда ўз ниҳоясига етади. Путин Нью-Йоркдан кетгандан кейин Россия делегациясига бошчилик қилиш Лавровга ўтади.


Минтақада дорилар баҳоси ўзгармади\nЖанубий Қозоғистон вилояти ҳокимлиги, соғликни сақлаш бошқармаси ходимлари ҳамда ОАВ вакиллари иштирокида шаҳар дорихоналарида махсус рейд ўтказилди. Бундан мақсад – аҳоли энг кўп қўлланадиган 150та дорининг баҳоси ошмаганига ишонч ҳосил қилиш эди.Рейд давомида ОАВ вакиллари шаҳардаги “Europharma”, “Зерде – фарма” МЧБга қарашли “1 Маркет Здоровье” дорихоналарини айланиб чиқдилар.\nГуруҳ аъзолари дорихоналарда меморандумга мувофиқ тасдиқланган дори-дармонлар рўйхати борлигига ишонч ҳосил қилишди. Мухбирлар меморандум ва дорихона баҳосини таққослаб, сотиб олувчиларнинг фикрларини ҳам билишди. Фуқаролар яхши янгиликдан хабардор эканликларини айтишди. Дорилардан 150тасининг арзонлаштирилганидан мижозлар миннатдор эканликларини билдирдилар.\nДорихона ходимлари дориларни тасдиқланган нархда сотишмоқда. Ушбу рўйхатга аҳоли тез-тез сотиб оладиган, оғриқни босадиган, тана ҳароратини туширадиган препаратлар кирган. Ҳозирги кунда вилоятда 1279 дорихона бўлса, шундан 590таси Шимкент шаҳрида фаолият юритади. Айтганча, яқиндагина вилоят ҳокимлиги, соғликни сақлаш бошқармаси, “Даму” фармацевтика ва тиббиёт ҳамжамияти ўртасида аҳоли энг кўп қўлланадиган дориларнинг нархини кўтармаслик тўғрисида меморандум имзолаган эди. Ҳужжатда энг кўп ишлатиладиган дори-дармонларнинг рўйхати тасдиқланиб, уларнинг баҳосини йил сўнгигача ўзгартирмасликка келишилган эди. Бу чора нархларни барқарорлаштириш мақсадида кўрилганди. Тасдиқланган рўйхатга юрак, шишиб кетишга қарши, аналгетиклар, антигистамин, гипотензивли препаратлар, кўз ва қулоққа томизиладиган дорилар киритилган. Дори-дармонлар ва тиббиёт маҳсулотларининг рўйхати Республика соғликни сақлаш вазирлиги ЖҚВ фармация департаментининг uko-dkf.gov. kz сайтида эълон қилиниб, дорихоналарига илиб қўйилган.\nС. ШАРИФБОЕВА, 2018-01-30, 10:47 236


ПАНДЕМИЯ ШАРОИТИДА ФАРЗАНДИНГИЗГА МЕҲР ВА ЭЪТИБОР КЎРСАТИШИНГИЗ ЖУДА МУҲИМ\nCоғлиқни сақлаш вазирлигининг ўқув-тарбия муассасалари бўйича бош мутахассиси, тиббиёт фанлари доктори Инобат Аҳмедова билан суҳбат (4-қисм).\n– Бугунги пандемия нафақат катталар, балки болалар руҳиятига ҳам салбий таъсир этмоқда. Ушбу ҳолатда ота-оналар ва ўқитувчилар нималарга эътибор беришса, мақсадга мувофиқ бўлади?\n– Жаҳон соғлиқни сақлаш ташкилоти ва ЮНИСЕФ томонидан тиббиёт ходимлари ва ота-оналарга ҳозирги касаллик авж олган пайтда, болаларни тинчлантириш ва ҳимоя килишга қаратилган тавсиялар ишлаб чиқилган. Шунга кўра, ота-оналар қуйидаги тавсияларга амал қилишса, фарзандлари руҳиятига салбий оқибатларининг олдини олса бўлади.\nБиринчи навбатда, боланинг ҳар бир қилаётган ишига ижобий жавоб беринг. Уни нима ташвишга солаётганини билинг ва уни ўз муҳаббатингиз ва эътиборингиз билан қамраб олинг. Фарзандингизга қулоқ солинг, унга меҳр кўрсатиб, далда беринг. Болани чалғитиш учун турли ўйин ва қизиқарли тадбирларни қўллашга ҳаракат қилинг.\nИмкон қадар, болаларни ота-оналари ва бошқа оила аъзоларидан ажратмаслик тавсия этилади. Агар бунинг иложи бўлмаса (масалан, касалхонага ёткизиш ҳолатларида), боланинг оиласи билан доимий мулоқотини (масалан, телефон орқали) таъминлаш керак.\nФарзандингизни пандемия мавзусини муҳокама қилишга таклиф килинг. Бу ҳақида нималарни билишини сўранг ва жавобини тингланг. Вазиятдан фойдаланиб, ҳолатни боланинг ёшига мос келадиган тилда тушунтиринг, гигиена қоидалари тўғрисида эслатиб ўтинг.\nБолага эркин гапиришига имкон беринг. Расмлар, ҳикоялар ва бошқа усуллар фарзандингиз билан очиқ суҳбат қуришга ёрдам беради. Энг муҳими, тушкунликка тушишига йўл қўйманг.\nҚандай ҳимояланиш кераклигини кўрсатинг\nБолаларни коронавирус ва бошқа касалликлардан ҳимоя қилишнинг энг яхши усулларидан бири қўлларни доимий ювишни рағбатлантиришдир. Қўл ювиш қоидаларини ўрганиш қизиқарли бўлиши лозим.\nШунингдек, сиз болаларга йуталганда ёки аксирганда тирсаги билан оғиз ёки бурунни қандай ёпиш кераклигини кўрсатишингиз мумкин ва бу аломатлар мавжуд бўлган одамларга яқинлашмаслик кераклигини тушунтиринг.\nБолангизга далда бўлинг\nСиз фарзандларингизга имкон қадар ўйнаш ва дам олишга имкон бериб, стрессни енгишга ёрдам беришингиз мумкин. Одатдаги кун тартибига иложи борича кўпроқ риоя килинг.\nАгар фарзандингиз ўзини ёмон ҳис қилаётган бўлса, у уйда ёки касалхонада қолиши кераклигини тушунтиринг, чунки бу ўзи ва дўстлари учун хавфсиздир.\nЎзингизга ғамхўрлик қилинг\nАгар сиз ўзингизга ғамхурлик қилсангиз, яъни, касалликнинг ўзингизни ҳимоялаш чораларини кўрсангиз, болаларингизга энг яхши намуна бўла оласиз. Фарзандларингиз касаллик ҳақидаги ҳар қандай янгиликларга қандай муносабатда бўлишингизни тахмин қилишади. Шунинг учун ўзингизни хотиржам тутишингиз ва вазиятни бошқаришингиз уларга ёрдам беради.


ФАКТ! “Насаф” “Сўғдиёна”га қарши 41 ўйиннинг 32 тасида ғалаба қозонган – O'zbekiston Milliy paralimpiya qo'mitasi\nФАКТ! “Насаф” “Сўғдиёна”га қарши 41 ўйиннинг 32 тасида ғалаба қозонган\nҚисқа танаффусдан сўнг “аждарлар” Жиззахга сафар қилади. “Насаф” Суперлиганинг 23-турида “Сўғдиёна” меҳмони бўлади. Беллашув 20 ноябрь куни Жиззахдаги “Сўғдиёна” марказий стадионида бўлиб ўтади. Беллашув соат 15:00 да бошланади.\nУшбу жамоалар Ўзбекистон чемпионатида ҳозирга қадар 41 бор куч синашишган. Яққол устунлик қаршиликлар томонида. 7 учрашувда жиззахликлар, 32 ўйинда эса “аждарлар” зафар қучган. 2 ўйинда эса дуранг натижа қайд этилган. Тўплар фарқи 33-89 “Насаф” фойдасига.\nЎзаро учрашувларда қайд этилган энг юқори ҳисоблар қуйидагича: “Сўғдиёна” – “Насаф” 3:2, “Насаф” – “Сўғдиёна” 4:0.\nЖамоалар сўнгги ўзаро ўйинни 2020 йили 17 август куни Бекободда ўтказган. Бу учрашувда “аждарлар” 3:0 ҳисобида йирик ғалаба қозонган. Голларга Ислом Кенжабоев, Бобир Абдихолиоқов ва Ҳусайн Норчаев муаллифлик қилган.\n17.08.2020 Насаф — Сўғдиёна 3:0\n27.11.2019 Сўғдиёна — Насаф 1:1\n31.03.2019 Насаф— Сўғдиёна 3:1\n29.11.2018 Сўғдиёна — Насаф 0:1\n23.10.2018 Насаф — Сўғдиёна 3:0\nАнглия ва Италия терма жамоалари бугунги ўйинларни қандай таркибда бошлайди?


Йўл бўйидаги аёл: у келаётган ва кетаётган манзиллар\nЙўл бўйидаги аёл: у келаётган ва...\n21.06.2018 18:59 0 8361\nФото: «Sog‘lom avlod» газетаси\nИшга ҳар куни йўналишли таксида қатнайман. Йўл-йўлакай атрофни томоша қилиб, одамлар табиатини ўрганаман. Шу боис кунда бир янгиликка дуч келишим аниқ. Лекин бир ҳолат борки, уни янгилик ҳам деб бўлмайди. Шунчаки ечимини кутаётган муаммо...\nПойтахтимиздаги «Қўйлиқ», «Учқаҳрамон», «Чорсу» ва яна бир қанча одамлар гавжум бўлган масканлар атрофидаги мардикор бозорида саргардон юрган аёлларни кўрганимда, юрагим оғрийди. Бироқ бу сафар уларнинг олдидан шунчаки ўтиб кетолмадим. Аёллар билан суҳбатлашишни, уларни қийнаётган муаммоларни ўрганишни мақсад қилдим.\n– Исмим Маҳбуба. Тошкент вилояти Паркент туманида доимий рўйхатда тураман. Меҳрибонлик уйида катта бўлганман. Коллежни тамомлаганимдан сўнг бир ўқитувчи аёл мени қарамоғига олиб, турмушга узатди. Икки йилдан сўнг эрим яна бир хотинга уйланиб, уни ҳам уйимизга олиб келди. Ўзи базўр кун кўраётган эдик, аҳвол янада оғирлашди. Ўша пайтда эмизикли болам бор эди. Тўйиб овқат емаганимдан гўдагим сутга тўймай ҳар куни чириллаб йиғларди. Отаси эса беғам. Бу орада икки кундош тез-тез жанжаллашардик. Охири иккимиздан биримиз уйдан кетишимиз керак бўлди. Турмуш ўртоғим эса ёш хотинини танлаб, мени уйдан ҳайдади. Шу билан оталик «масъулияти»дан ҳам қутулди.\nҚўлимда бир ёшли фарзандим билан васийликка олган аёлнинг уйида бир муддат яшадим. У вафот этгандан сўнг у ерга ҳам сиғмадим. Уй сўраб маҳаллага, ҳокимиятга бордим. Лекин улар сансоларликдан нарига ўтишмади. Мана 11 йилдирки, уйсизман. Катта оломон ичида аёл бошим билан ҳалол меҳнат қилиб, фарзандимни боқаяпман. Боламнинг отаси бирор марта ҳам ҳолимиздан хабар олмади, мен-ку майли, ҳатто жигарбандининг тақдирига ҳам қизиқмади.\nМаҳбуба Сулаймонованинг сўзларини тинглаб, унинг бемеҳр турмуш ўртоғига нисбатан қалбимда нафрат уйғонди. Унинг ота-онасиз ўсган аёлни хор қилиб, ўз боласини етим қолдириб, хотиржам яшаётганига ҳайрон қоласан киши. Ҳали қирққа кирмаган аёлнинг юзлари ажин билан қопланган. Кўзлари маъюс, ҳаётдан умиди сўнган.\nБиз эса Маҳбуба Сулаймонова рўйхатда турадиган Паркент туманидаги «Қўшкўприк» маҳалла фуқаролар йиғинига сим қоқдик. Маҳалла раиси билан суҳбатлашдик. Унинг гапига қулоқ тутинг-а: «Мен бу аёлни охирги марта 2006 йили кўрганман. Маҳалламда рўйхатда туришини биламан. Бошқа ҳеч қандай маълумотга эга эмасман. Қаерда, нима иш қилиб юрганини келиб айтмаса, қандай ёрдам кўрсатишим мумкин? Қолаверса, у бошқа жойга турмушга чиққан. Маҳалладан ҳужжатларини олиб кетса ҳам бўлади».\nАна холос, ўз ҳудудида рўйхатда турган фуқарони 2006 йилдан буён кўрмаган маҳалла раиси ҳақида нима дейиш мумкин?! Хуллас, танқидни давом эттиргандан фойда йўқ. Оқсоқол Дилшод акага масалани аниқ қилиб тушунтирдик. Яъни, одамлар ишониб сайлаган вакил сифатида ўз ҳудудида яшайдиган фуқаросига қандай ёрдам беришини сўрадик. Ахир маҳалла раисларига жуда катта ваколатлар берилган-ку.\nОқсоқол Маҳбуба опа билан тез кунда учрашиб, гаплашишга, никоҳи бекор қилинмаган турмуш ўртоғининг уйига олиб бориб, ҳуқуқларини тиклаб беришга ваъда берди. Натижани эса кузатиб борамиз.\n– Исмим Раъно. Сурхондарёдан келганман. Икки нафар ақли заиф фарзандим бор. Турмуш ўртоғимда шундай хасталик бўлган. Буни у билан яшай бошлаганимдан сўнг билганман. Болаларим олдинига соғлом эди. Бу ирсий касаллик бола катта бўлгач ривожланаркан. Қизим 23 ёшда. Ҳозир Термиз шаҳридаги руҳий касалликлар шифохонасида. Ўғлим эса 18 ёшда. Уни ёнимда олиб юраман. Ҳар қанча уринсам ҳам ўғлимни шифохонага жойлаштиришнинг имкони бўлмади. Отасининг касали қайталанганида фарзандимни ҳам, мени ҳам аямай калтаклайди. Ўғлимнинг аҳволи оғирлашса, у ҳам шу ҳолга тушади. Дориларини вақтида олиб бермасам, касаллиги авж олади. Бир томонда қизимдан хабар олишим керак. Отаси бир сўм пул топмайди, унинг ўзига ёрдам керак.\nХуллас, ўғлимни олиб, онамдан қолган эски уйимга қайтдим. Эрим укаларининг қарамоғида қолди. Уларнинг ўзи шу таклифни беришди.\nЭски уй ўз номи билан эски. Электр таъминоти узилган, газ йўқ. Уйимнинг деворлари нураган, қишга ярамайди. Шунинг учун ўғлим билан пойтахтга келиб, ишлашга мажбур бўлдим. Мардикорлик қилиб топган пулим квартира ижараси ва қорнимизни тўйғазишга базўр етаяпти...\nРаъно опанинг сўзларини узоқ тингладик. У аёл бўлиб бир рўшнолик кўрмаган. Болалари хаста онанинг жони азобда.\nРаъно опа яшайдиган Денов шаҳридаги Лолазор маҳалласи раиси билан боғландик. Мавлуда опа уларнинг пойтахтга кетганидан хабарсиз эканлигини, 4 нафар укаси борлиги учун улар ёрдам беради деб ўйлаганини айтди. Шу пайтнинг ўзидаёқ Раъно опанинг укалари яшайдиган уйга борди. Айтишича, тўрт ўғил ҳам отасидан қолган ҳовлида яшар экан. Телефон орқали уларнинг суҳбатини тинглар эканман, «увол сенга эркаклик номи» дегим келди. Тўрт уканинг бирортаси «опамга ёрдам бераман, қарамоғимга оламан» деб айтмади. Ҳаммаси ўз оиласи, рўзғор ташвиши борлигини айтиб, опаси ўз кунини кўриб юрганини уялмасдан гапиришаяпти.\nМаҳалла раиси Раъно опанинг уйини таъмирлаб, қарзлари тўловини ҳал этишни ва уйдаги барча шароитни яхшилаб беришни ўз зиммасига олди.\nЭҳ, сиз аёллар... Мушкулотни ўз зиммасига олиб турибди. Аслида уларнинг ўзига тоғдек суянчиқ керак. Наҳотки укалар опасининг бу аҳволда юришини ор билмаса?! Бир яшарлигида кўрган фарзандининг бугунги аҳволига қизиқмайдиган отани инсон дейиш мумкинми?\nХуршида Маҳмадаминова, Бандлик ва меҳнат муносабатлари вазирлиги Банд бўлмаган аҳолини ишга жойлаштиришни ташкил қилиш бошқармаси бош мутахассиси:\n– Мамлакатимизда 2018 йилнинг биринчи чорагида 72 фоиз аҳоли иш билан банд. Ўзбекистон Президентининг 2017 йил 24 майдаги қарорига мувофиқ айни пайтда республиканинг ҳар бир туманида Аҳоли бандлигига кўмаклашиш марказлари фаолият юритмоқда. Ушбу марказлар ишлашни хоҳловчи фуқаролар ҳамда меҳнат муносабатлари бўйича маълумот олмоқчи бўлган фуқароларга хизмат кўрсатади. Шунингдек, уй бекалари учун ҳақ тўланадиган жамоат ишлари, ҳунармандчилик, касаначилик билан шуғулланиш, қолаверса, банк кредити ҳисобидан тадбиркорлик қилиш имконияти мавжуд.\nШу ўринда масаланинг яна бир жиҳатига тўхталсак. Мардикор аёлларнинг кўпи оилали, турмуш ўртоғи билан яшайди. Рўзғорни эр-хотин баравар юритишга ҳаракат қилаяпти. Аёллар билан суҳбатлашганимизда улар ойлик маошнинг озлиги, бўш иш ўринлари йўқлигини айтишди. Демак, муаммони ҳал этиш учун ҳудудларда яхши маош тўланадиган янги иш ўринларини яратиш лозим.\nОила мувозанати, аёл бахти – эркак зиммасида. Шундай экан, азиз эркаклар, аёлингизни турмуш синовларидан асраб, фарзандларингизни соғлом вояга етказишга масъул бўлинг!\n«Sog‘lom avlod» мухбири\n«Sog‘lom avlod» газетасининг 25-сонидан олинди\nТошкент мардикор аёллар\nҲодиса 15/02, 14:38\nТошкентда «Матиз» ҳайдовчиси подполковникни уриб кетди\nҲодиса 15/02, 13:09\nЭрталабдан Тошкентда ёнғин. Қурбонлар бор


1 апрель – «тишланган олма» – Apple ташкил топган кун\n1 апрел 2019\nБугун хоҳ смартфон, компьютер ёки планшет бўлсин, уларнинг энг мукаммали ва ишончлиси саналган Apple соҳиблари 40 йил муқаддам унга асос солган Стив Жобсдан миннатдор бўлишлари керак.\nСтив Жобс ва унинг дўстлари илк компьютерни шу уйнинг гаражида йиғишган. фото: Mathieu Thouvenin\nЎша йили Калифорния коллежидаги ўқишидан ҳайдалган 21 ёшли Жобс ўз фургонини сотиб, шериги Возняк қўшган улуш билан гаражида электрон ҳисоблаш машинаси йиғишга киришади ва илк Apple I компьютерини яратади.\n1300 доллар билан бошланган бизнес – Жобс гаражида йиғилган компьютерларга аста-секин буюртма туша бошлайди. Бошда 50 та, кейинчалик тағин 200 та компьютерни сотишга муваффақ бўлади.\nЖобс кейинчалик ўз бизнесига Стив Возняк, Майк Марккулу, Майк Скотт, Макен, Жона Скалли, Майкл Шпиндлер, Гил Амелио, Доналд Кук каби ишбилармон, ташаббускор, тадбиркорлик ва яратувчанлик қобилиятлари қайнаб тошган шахсларни жалб қилади.\nИлк Apple 1 компьютери. (Apple I at the Smithsonian Museum)\nApple нинг суронли йиллари\n1977 йилнинг июнига келиб ширкатнинг йиллик даромади бир миллион долларга етади. Apple II рангли экранли илк микрокомпьютер бўлиб майдонга чиқади.\n1978 йили ширкат компьютерларни сифатли дастурлаш имконини берувчи Apple Disk II ни ихтиро қилади.\n1979 йили катта ҳажмли хотира ва фойдаланишга қулай Apple II+ ишлаб чиқарилиши йўлга қўйилди. Ўша йили микрокомпьютерлар учун илк VisiCalc жадвали тақдим этилди.\n1980 йили «Фортран» дастури йўлга қўйилди.\n1982 йил охирига бориб ширкатнинг даромади бир миллиардни ташкил этади.\n1983 йили ширкатнинг иқтисодий оқсашига қарамай, Жобс инноваторлик ғояларини илгари суришда давом этиб, 40 та янги компютер дастури ва ўзининг илк қаттиқ дискини ишлаб чиқаради.\n1984-1985 йили ширкатда юз берган зиддият сабаб Жобс бир қанча шериклари билан Apple ни тарк этади, NeXT Incorporated ширкатини ташкил этади.\n1996 йили ширкат инқирози Жобснинг Apple га қайтишини тақозо этади, ширкат NeXT акцияларини сотиб олишга мажбур бўлади.\n1997 йили директорлар кенгаши қарори билан Стив Жобс бош ижрочи директор қилиб сайланади. Apple қайта тикланади. «Think Different» (Ўзгача фикр қил) шиори остида инқилобий янги гаджетлар яратишга киришилади.\n1988 йили Тошкентда ўтган «Информатика АҚШ ҳаётида» кўргазмаси стендидан\n1988 йили Тошкентда ўтган «Информатика АҚШ ҳаётида» кўргазмасидан ҳам Apple маҳсулотлари ҳам ўрин олган эди.\n2000 йилларда ўз ичига мингга яқин қўшиқни сиғдирувчи iPod плейери ва кейинчалик Ipod Mini, Ipod Shuffle ва Ipod Nano ишлаб чиқарилиши йўлга қўйилади.\n2005 йили Apple Mac mini компьютерлари учун янги тизим блокларини яратади.\n2007 йилдан ширкат мобил телефонлар бозорида iPhone смартфонларини тақдим этади.\n2010 йили эса «тишланган олма» ширкати Eltuz.com cайти материалларини ўқиш, эшитиш ва кўришга қулай бўлган iPad планшет компьютерларини тақдим қилди.\n2011 йили Стив Жобс саратон касалидан вафот этди.\nApple нинг афзалликлари ва камчиликлари\nСтив Жобс ўлди ва ундан миллионлаб одамларнинг интернетдаги ҳаёти кўчиб ўтган битта «тишланган олма» қолди.\nАлбатта, Apple маҳсулотларининг асосий камчилиги қимматлигида.\nКўпчилик харидорлар эса фақат унинг ташқи чиройи, яхши қадоқлангани, рекламаси ва тишланган олма тасвири борлиги учун харид қилишади.\nЛекин Apple нинг афзаллиги унинг ташқи чиройи ёки қимматлигида эмас, балки ташқи таъсирлардан яхши ҳимоя қилинганида, қўлланишга қулай ва мукаммал дастур билан жиҳозланганидадир.\nҲарқалай, Apple дан фойдаланувчилар фалокат босиб девайсларига вирус кириб қолганидан камроқ зорланишади.\ndata-title="1 апрель – «тишланган олма» – Apple ташкил топган кун" data-description="<p>Бугун хоҳ смартфон, компьютер ёки планшет бўлсин, уларнинг энг мукаммали ва ишончлиси саналган Apple соҳиблари 40 йил муқаддам унга ..." data-image="https://eltuz.com/wp-content/uploads/2016/03/rasm1061.jpg" data-url="https://eltuz.com/asosiy-mavzular/116305/" data-services="facebook,odnoklassniki,twitter,telegram" data-counter="ig">\n9 декабрь – Коррупцияга қарши кураш халқаро куни\nРассом Элсевар карикатураси. eltuz.com\nРТдан ваъз: Мирзиёев даври непотизми\nНепотизм лотинча nepos сўзидан олинган бўлиб, унинг луғавий маъноси – “невара” ёки “жиян” деганидир. Аммо бу сўзнинг замонавий маъноси ...\nКунлардан бир кун Карлови Варида\nКарлови Вари ўзбек амалдорлари ва уларнинг бандитлари учун севимли маскан. 2015 йилнинг ёзи иссиқ келди. Собиқ бош ўзбек менти ...\n7 январ 2020\nУлуғбек расадхонасини топган археологнинг 120 йиллиги Тошкентда нишонланмади\nМарказий Осиë археологияси ва меъморий реставрацияси асосчиси Михаил Массон туғилганига 2017 йилнинг декабрида 120 йил тўлди. Бироқ Археолог изланишлар ...


САМАРҚАНД ШАҲРИДА “COVID-19” ГА ҚАРШИ ЭМЛАШ МАВЗУСИДА ОАВ ХОДИМЛАРИ УЧУН СЕМИНАР-ТРЕНИНГ ЎТКАЗИЛДИ » Иштихон овози газетаси\nТадбир Ўзбекистон журналистларни қайта тайёрлаш маркази ҳамда Ўзбекистон Республикаси санитария-эпидемиологик осойишталик ва жамоат саломатлиги хизмати билан ҳамкорликда UNESCO томонидан ташкил этилди.\nСеминарда иммунизация ва коронавирус ҳақида тарқалаётган турли-туман фикрлар, COVID-19 ва унга қарши вакциналар ҳақидаги афсона ва фактлар, Ўзбекистонда коронавирусга қарши эмлаш жараёни ҳақидаги мавзулар муҳокама қилинди.\nЎЗБЕКИСТОНДА КОРОНАВИРУСГА ҚАРШИ ЭМЛАШ ЖАРАЁНИ ҚАНДАЙ ТАРТИБДА АМАЛГА ОШИРИЛАДИ?\nЮртимизда жами эмланадиган аҳоли сони 4 112 668 нафар бўлиб, 18 ёшга тўлмаган фуқаролар эмланмайди. Ҳозирга қадар эмланиши лозим бўлган аҳоли рўйхати тўла шакллантирилди ва улар ўзлари яшаб турган ҳудудлардаги тиббиёт муассасаларида эмланиши белгиланди. Шунга кўра,\n3138 та эмлаш пунктлари 862 та мобил бригадалар (1 нафар оилавий шифокор, 1 нафар вакцинатор ва 1 нафар муолажа ҳамшираси)ушбу жараённи амалга оширадилар. Шунингдек, хорижий давлатларда таҳсил олаётган талабалар МП, ОП ва ОШПларда (бепул), меҳнат мигрантлари эса ишлаб турган жойидаги хусусий поликлиникаларда (пуллик) эмланади.\nТаъкидлаш лозимки, айрим фуқаролар “Менда “ COVID-19” билан оғриганман, балки менга эмлашнинг ҳожати йўқдир”, деган фикрлар ҳам йўқ эмас. Бундай фуқаролар ҳам эмлашлардан фойдаланишлари мумкин. Бунинг боиси коронавирус билан боғлиқ, соғлиқ учун жиддий таъсирлар ҳамда касалликни қайта юқтириб олиш хавфининг борлигидир. Клиник тадқиқотлар асосланаган ҳолда айтиш мумкинки, “COVID-19”га қарши вакциналар хавфсиз ва аҳоли, жумладан, онкологик хасталиклар билан оғриган беморлар ўртасида коронавирусга қарши жиддий ҳимояни таъминлайди. Бу жуда муҳим амиятга эгадир, чунки онкологик беморлар “COVID-19”нинг оғир асоратларидан энг кўп азият чекадиган қатлам ҳисобланади.\nМавжуд вакциналар инсон иммун тизимига касаллик билан курашишда ёрдам бериш учун мўлжалланган. “COVID-19” вакциналарининг дастлабки – “Пфайзер” ва “Модерна” –турлари таркибига МРНК хужайраларга киради, лекин ДНК жойлашган хужайралар ядроси эмас. МРНК ўз вазифасини хужайранинг иммунитет тизимини рағбатлантириш учун оқсил ишлаб чиқаришга мажбур қилиш орқали амалга оширади ва кейин ДНКга таъсир қилмасдан тезда парчаланади.\n“COVID-19” вакцинаси сизга касаллик инфекциясини юқтирмайди ва юқтиролмайди. Вакцина иммун тизимига организмга коронавирус кирганда таниб олиш ва унга қарши курашишда ёрдам берадиган оқсил ишлаб чиқаришда иштирок этади. Бундан ташқари, вакцинада коронавирус мавжуд эмас, шунинг учун инфекция юқтириб олиш эҳтимоли йўқ. Иммунитет тизимига вирусни таниб олиш ва унга қарши курашишда ёрдам берадиган оқсил ҳеч қандай инфекцияни келтириб чиқармайди.\nУшбу касалликка қарши эмланган шахслар инфекция юқтиришнинг олдини олиш учун эҳтиёт чораларини кўришни давом эттиришлари лозим бўлади яъни эмлангандан сўнг ҳам ниқобни олиб ташламанг, мумкин қадар ижтимоий масофани сақланг, антисептиклардан фойдаланишда давом этинг. Чунки вакцина коронавирусни организмга кириб келишига тўсқинлик қилмайди. У фақат ўртача ва оғир даражадаги ”COVID-19” ривожланишига тўсқинлик қилади. Бундан ташқари, вакцина билан эмланган кишилар инфекция авж олганда ўзлари касал бўлмасалар ҳам, вирус ташувчиси бўлишлари мумкин.\nЭмланган шахслар биринчи навбатда қўлининг вакцина юборилган қисмини кун давомида ювмаслиги керак. Асосан 3 кун давомида ана шундай тартибга амал қилишлари керак бўлади. Шунингдек, бир ҳафта мобайнида тўғри овқатланиш қоидаларига амал қилиши, хусусан, спиртли ичимлик ва бошқа зарарли маҳсулотлардан тийилишилари лозим.\nБундан ташқари журналист ва блогерларга эмлаш жараёнларини ОАВ воситаларида тўлиқ, маълумотларга асосланиб, мутахассислар билан маслаҳатлашган ҳолда ёритилишини таъминлаш атрофлича тушунтирилди. Аҳоли орасида турли ваҳималарга сабаб бўладиган, ёлғон маълумотларни тарқатмаслик ва бу галги эмлаш ҳам ҳозиргача бўлган жараёнлардан ҳеч қандай фарқ қилмаслиги айтиб ўтилди.


Исмлар сонини ҳисоблашга кетган вақт: 0.009916 сек.\nҚидирув матни бўйича топилган исмлар сони: 785.\nАбдукамол (Abdukamol) » арабча » ўғил бола\nетуклик, камолот соҳибининг, яъни Аллоҳнинг қули.\n289 Синоним: Номаълум Ўз вариантингизни киритинг.\nАбдукарим (Abdukarim) » арабча » ўғил бола\nкарамли, саховатли, кечиримлининг, яъни Аллоҳнинг қули.\n368 Синоним: Абдулкарим Ўз вариантингизни киритинг.\nАбдукомил (Abdukomil) » арабча » ўғил бола\nетуклик, камолот эгасининг қули. Комил — Муҳаммад пайғамбарнинг сифатларидан бири.\nАбдулазал (Abdulazal) » арабча » ўғил бола\nўта қадимий, чексизнинг қули.\n266 Синоним: Номаълум Ўз вариантингизни киритинг.\n813 Синоним: Абдуазиз Ўз вариантингизни киритинг.\nАбдулали (Abdulali) » арабча » ўғил бола\n270 Синоним: Абдуали Ўз вариантингизни киритинг.\nАбдуламин (Abdulamin) » арабча » ўғил бола\nишонганнинг, муҳофазакорнинг, эътиқодлининг қули.\n263 Синоним: Номаълум Ўз вариантингизни киритинг.\nАбдулатиф (Abdulatif) » арабча » ўғил бола\nмарҳаматли, илтифотли ва меҳрибоннинг, яъни Аллоҳнинг қули.\n368 Синоним: Номаълум Ўз вариантингизни киритинг.\nАбдулаҳад (Abdulahad) » арабча » ўғил бола\n344 Синоним: Номаълум Ўз вариантингизни киритинг.\nАбдулбасир (Abdulbasir) » арабча » ўғил бола\nсезгир, зийрак, нигоҳи ўткирнинг, яъни ҳамма махфий ва ошкора нарсаларни кўрувчи Аллоҳнинг қули.\n276 Синоним: Номаълум Ўз вариантингизни киритинг.\nБошига ⇦ Олдинги 1 2 3 4 5 6 7 8 9 Кейинги ⇨ Охирига (79)


Туркиянинг Dal Teknik Makina номли компанияси Сурхондарёда цемент заводи қуради\n21:22 / 24.11.2015\nОлмалиқ тоғ-металлургия комбинати ва Туркиянинг “Dal Teknik Makina” компанияси ўртасида Ўзбекистонда яна бир янги цемент заводи қуриш бўйича меморандум имзоланди. Бу ҳақда компания вакили Лина Дюрак Тошкентда очилган "BusinessCem 2015" халқаро конференция давомида маълум қилди.\nДюракнинг таъкидлашича, ушбу лойиҳа ҳам Сурхондарё вилоятида амалга оширилиб, 2018 йилнинг июль ойида тугалланиши режалаштирилмоқда.\nЯнги завод йилига 1,5 миллион тоннагача цемент ишлаб чиқариш қувватига эга бўлиши режалаштирилган.\nМазкур лойиҳанинг умумий қиймати 250 миллион АҚШ долларига яқин маблағни ташкил қилади. Ушбу маблағ Олмалиқ тоғ-металлургия комбинати, Ўзбекистон Республикаси тикланиш ва тараққиёт жамғармаси ҳамда маҳаллий тижорат банкларининг кредитлари ҳисобига молиялаштирилади.\nМаълумот учун, айни пайтда Ўзбекистонда 8та цемент заводи фаолият юритади ва уларнинг умумий ишлаб чиқариш қуввати 8,64 миллион тоннани ташкил этади.


«Сизларни ёруғ кунлар кутяпти». Шавкат Мирзиёев Намангандаги 26-сонли меҳрибонлик уйини бориб кўрди - Daryo\n18:44, 19.02.2021 18935\nПрезидент Шавкат Мирзиёев Наманганга ташрифи давомида шаҳарда жойлашган 26-сонли меҳрибонлик уйига ташриф буюрди. Бу ҳақда «Дарё» мухбири хабар қилмоқда.\nҚайд этилишича, меҳрибонлик уйида 60 нафар бола тарбияланади. 2020 йили 6 нафар меҳрибонлик уйи битирувчиси олий таълим муассасасига ўқишга кирган. Улар орасида спортчилар кўп, бир қанча ютуқларга ҳам эришилган.\nДавлат раҳбари тарбияланувчиларнинг уй-жой билан таъминланиши ва сифатли таълим олиши ҳақида сўзлади.\n«Қаранг, қандай чиройли-чиройли болалар, қизлар. Уларнинг бу ерда бўлмасликлари учун оилалар соғлом, аёллар билимли, ҳунарли бўлиши муҳим. Ҳар бир боланинг кўнглидаги гапни билинглар, барча шароитни муҳайё қилинглар», – дейди Президент.\nПрезидент тарбияланувчиларга юзланиб, улар учун керакли ишлар қилинишини таъкидлади.\n«Сизларни ёруғ кунлар кутяпти. Сизлар олийгоҳларга киришингиз, уй-жойингиз бўлиши, бахтли бўлишингиз учун мен барча саъй-ҳаракатларимизни ишга соламан. Биз қонун асосида давлат ҳимоясида бўлишингиз учун қарорлар қабул қиламиз», – деди Шавкат Мирзиёев.\nБолалар Президент билан суҳбатлашгандан сўнг у билан бирга суратга тушди.\nБундан аввал янги кутубхонага кетаётган Шавкат Мирзиёев кортежи йўналишини ўзгартириб, «Бунёдкор» маҳалласига киргани, у ерда халқ билан учрашгани ҳақида хабар берилганди.\n20:55, 23.09.2021 100191\n13:25, 28.09.2021 108179\n06:59 Бугун 2430\n23:58, 18.10.2021 8056\n23:54, 18.10.2021 12459\n22:19, 17.10.2021 96305\n08:09, 18.10.2021 84070


ТИЛИДА ЎҚИШ адангме аймара албан амхар арабча арман африкаанс бикол болгар венгер венда вьетнам га грек гренланд грузин гуарани дат занде зулу иврит игбо илоки инглиз индонез исланд испан итальян йоруба каонде каталан кечуа (Аякучо) кечуа (Боливия) кикуйю кимбунду киньяруанда кирунди кисонге конго корейс коса креол (Гаити) крио лингала литва лози луганда луо майя македон малагаси мальта море мьянма нгаубере немис непал нзема нидерланд норвег ньянека оромо осетин пангасинан панжоб папьяменто (Аруба) поляк португал румин рус санго себуан сепеди серб серб (лотин ёзувида) сесото (Лесото) сингал словак словен сранан-тонго суахили тагал таити тай тви тиграй тотор тсвана тсонга тувалу тумбука турк украин умбунду фин форс француз хилигайнон хитой (путунхуа, анъанавий) хитой (путунхуа, соддалаштирилган) хорват чех чилуба читонга чичева чичемба швед шона эве эстон эфик япон ўзбекча қирғиз қозоқ\n«Дин бизни бирлаштирадими ёки ажратадими?» Бу савол бир газетанинг ўқувчиларига берилган эди («The Sydney Morning Herald»). Ушбу саволга жавоб берганларнинг кўпчилиги, яъни 89 фоиз одамларнинг фикрича, дин одамларни бир-биридан ажратиб қўяди.\nДИНЛАРАРО тотувлик ғоясининг тарафдорлари эса бу масалага бошқача қарашади. «Динлараро ёшлар бирлашмаси»нинг асосчиси Эбу Патель шундай фикр билдирди: «Раҳм-шафқат қилишга чорламайдиган... атроф муҳитнинг ифлосланиши билан ташвишланмайдиган... инсонпарварликка ундамайдиган диннинг ўзи йўқ».\nЧиндан ҳам, буддавийлар, католиклар, протестантлар, ҳиндулар, мусулмонлар ва бошқа конфессияларнинг кўплаб вакиллари вақти-вақти билан камбағаллик билан курашиш, инсон ҳуқуқларини ҳимоя қилиш, ерости миналарни тақиқлаш ёки атроф муҳит билан боғлиқ муаммоларга эътибор қаратиш мақсадида бирлашишади. Улар ҳамжиҳатликка эришиш ва бир-бирига далда бериш ниятида турли динлараро учрашувлар ўтказишади. Диний хилма-хиллик улар учун тўсиқ эмаслигини кўрсатиш учун улар бирга ибодат қилишади, шамлар ёқиб маросимлар ўтказишади, мусиқий томошалар, фестиваллар ва бошқа шунга ўхшаш тадбирлар уюштиришади.\nДинларнинг шу тарзда бирлашуви ўзаро нафратга чек қўйиши мумкинми? Хўш, динлараро тотувлик, бу Аллоҳнинг дунёни яхши томонга ўзгартириш усулими?\nБИРЛИК — НИМА ЭВАЗИГА?\nДинлараро ташкилотларнинг энг йирикларидан бири ғурур билан шуни таъкидлаяптики, уларнинг аъзолари орасида 200 дан ортиқ динларнинг вакиллари бор ва у ўз фаолиятини 76 мамлакатда олиб бормоқда. Унинг мақсади — «кундан-кунга динлараро ҳамкорлик мустаҳкам бўлишига ёрдам беришдир». Буни айтиш осон, қилиш эса қийин. Масалан, ташкилот асосчиларининг сўзларига кўра, бу ҳужжатни тузишганда, уни имзолаётган турли конфессиялар ва диний гуруҳ вакилларининг ҳис-туйғуларини инобатга олиб, ундаги сўзларни эҳтиёткорлик ила танлашларига тўғри келган. Нега? Масалалардан бири — Аллоҳни низомга киритиш-киритмаслик эди. Натижада, Худони умуман тилга олмасликка қарор қилишган.\nҚизиқ, агар Тангрини инобатга олишмаса, унда диннинг бунга қандай алоқаси бор? Бундай динлараро ташкилотлар дунёвий хайрия ташкилотлари ва фондлардан нимаси билан фарқ қилади? Айнан шу сабабли юқорида тилга олинган конфессиялар бирлашмаси ўзини диний эмас, шунчаки «ҳамкорликка ундовчи ташкилот» қилиб кўрсатяпти.\nЯХШИ ХИСЛАТЛАРНИ НАМОЁН ЭТИШГА УНДАШНИНГ ЎЗИ ЕТАРЛИМИ?\n«Дунёда кенг тарқалган динларнинг ҳаммаси севги ҳамда раҳм-шафқатни ривожлантиришга ва кечиримли бўлишга ўргатади»,— дейди динлараро тотувликнинг асосий тарафдорларидан бири бўлмиш Далай-лама. «Энг асосийси,— деб давом этади у,— бу фазилатлар турмуш тарзимизга таъсир қилиши керак».\nДарҳақиқат, севги ҳамда раҳм-шафқатни намоён этиш ва кечиримли бўлиш жуда муҳим. Ахир Исо пайғамбарнинг ўзи ҳам қуйидаги маслаҳатни берган: «Хуллас, одамлар сизларга қандай муносабатда бўлишини хоҳласангиз, сизлар ҳам уларга шундай муносабатда бўлинг» (Матто 7:12). Унда наҳотки ҳақиқий имоннинг мақсади, шунчаки яхши фазилатларни намоён этишга ундаш бўлса?\nАллоҳнинг хизматчиси бўлмиш Павлус ўзларини художўй деб билган замондошлари ҳақида шундай деган: «Худонинг хизматида уларнинг ғайрати борлигига ўзим шоҳидман, аммо бу ғайрат аниқ билимга мувофиқ эмас». Хўш, уларнинг муаммоси нимада эди? Павлуснинг сўзларига кўра, «улар Тангрининг одиллигини билмай, ўзларининг одиллигини ўрнатмоқчи бўлишган» (Римликларга 10:2, 3). Худо улардан нимани талаб қилаётганини аниқ билмаганлари учун уларнинг ғайрати ва имони бефойда эди (Матто 7:21–23).\nДИНЛАРАРО ТОТУВЛИККА БЎЛГАН МУҚАДДАС КИТОБ НУҚТАИ НАЗАРИ\nИсо алайҳиссалом: «Тинчликпарварлар бахтлидир»,— деб айтган эди (Матто 5:9). Ва унинг сўзлари ишлари билан ҳамиша ҳамоҳанг бўлган, чунки у зўравонлик қилмаган ва турли динга мансуб одамларга тинчлик ҳақидаги хабарни ваъз қилиб юрган (Матто 26:52). Бу хабарга яхши муносабат билдирганларни эса севги риштаси бирлаштирарди (Колосаликларга 3:14). Бироқ Исо пайғамбарнинг мақсади, художўй одамлар ўзаро тотувликда яшаши учун турли динларни ҳамкорликка ундаш бўлганми? У турли динларнинг топиниш маросимларида қатнашганми?\nФарзий ва саддуқийлар мазҳабидаги дин раҳбарлари жон-жаҳди билан Исо пайғамбарга қаршилик кўрсатишган ва уни ҳатто ўлдирмоқчи бўлишган. У эса бунга қандай муносабат билдирган? Ҳазрати Исо ўз шогирдларига шундай деган: «Қўяверинглар уларни. Улар — кўр йўлбошчилардир» (Матто 15:14). Ҳа, Исо пайғамбар бундай одамлар билан ҳеч қачон ҳамжиҳат бўлмаган.\nҚадимий Коринф шаҳридаги имонлилар жамоатининг мисолини кўриб чиқайлик. Бу жамоат аъзолари турли динларга ва маданиятларга мансуб эдилар. Хўш, у ердаги художўй кишилар ўзларини қандай тутишлари керак эди? Худонинг хизматчиси Павлус уларга шундай ёзган: «Имондош бўлмаганлар билан битта бўйинтуруққа қўшилманглар». У нима учун шундай деган? Павлус уларга қуйидаги асосларни келтирган эди: «Масиҳ билан Шайтон ўртасида қандай бирлик бўла олади? Ёки Ҳазратимизга ишонган киши билан унга ишонмайдиган одам орасида қандай шериклик бўлиши мумкин?» Кейин у уларга шундай маслаҳат берган: «Шу боис, уларнинг орасидан чиқинглар, улардан айрилиб кетинглар» (2 Коринфликларга 6:14, 15, 17).\nМуқаддас Китоб динлараро тотувликка эришиш йўлида қилинаётган ҳаракатларда қатнашишга қарши экани яққол кўриниб турибди. Балким сиз: «Ҳақиқий бирликка қандай эришса бўлади?» — деб сўрарсиз.\nҲАҚИҚИЙ БИРЛИККА ҚАНДАЙ ЭРИШИШ МУМКИН?\nҚурилиш корхоналарининг кўплаб ишчилари бор. Агар қурувчилар қурилиш режасидан фойдаланишга норози бўлишса, бу қурилишни қандай битиришади?\nХудди шу меъёрни бугунги кундаги динлараро тотувликка эришиш йўлида қилинаётган ҳаракатларга ҳам қўлласа бўлади. Улар ҳамкорлик қилиш ва ўзаро ҳурмат кўрсатишга интилаётгани мақтовга сазовор бўлса ҳам, ушбу ҳаракатларнинг иштирокчилари орасида қандай «режадан» фойдаланиш кераклиги борасида якдиллик йўқ. Натижада, маънавият ва таълимотга оид саволлар ҳалигача мунозарали масала бўлиб қолмоқда.\nАллоҳнинг Каломида ёзилган меъёрларни энг аъло «режага» ўхшатса бўлади. Биз бу китобда ёзилган йўл-йўриқларга амал қилиб яшашимиз керак. Ушбу китобни Худонинг Каломи деб тан олган одамлар турли ирқ ва дин вакилларига нисбатан нафратни енгиб, тинчликда ва бирликда яшашни ўрганишди. Аллоҳ Яҳова Зафаниё пайғамбар орқали қуйидаги башоратни айтган: «Ўшанда Мен халқларга соф тил ато этаман, токи улар Яҳова исмини чақириб, Унга елкама-елка хизмат қилишсин». Бундай бирликнинг асоси — «соф тил», яъни Аллоҳнинг адолатли меъёрларидир (Зафаниё 3:9, ЯДТ; Ишаё 2:2–4).\nБиз сизни Яҳова Шоҳидларининг Йиғилиш Залига чин юракдан таклиф қиляпмиз. У ерда ҳукм сураётган тинчлик ва бирликни ўз кўзингиз билан кўришингиз мумкин (Забур 132:1).\nҲақиқат ўзи борми?\nДинлараро тотувлик тарафдорларининг фикрига кўра, ҳеч қандай дин фақат у ҳақиқий эканини таъкидлай олмайди. Уларнинг айтишича, шунга ўхшаш даъволар бугунги кундаги кўплаб муаммоларнинг сабабидир.\nБироқ Муқаддас Китобда Аллоҳ Яҳова «Ҳақ Таоло» экани ва У Ўзи ҳақида: «Мен ҳеч қачон ўзгармайман!» — деб айтмоқда (Забур 30:6, Туркия 1998; Малаки 3:6). Худога мурожаат қилиб, Исо алайҳиссалом: «Сенинг каломинг — ҳақиқатдир»,— деб айтган (Юҳанно 17:17). Ушбу ҳақиқат илоҳий илҳом билан ёзилган Аллоҳнинг Каломида мавжуддир. У бизни ўргатиб, «ҳар бир яхши ишга бутунлайин тайёр туришимизга» ёрдам беради (2 Тимўтийга 3:16, 17).


Рўйхатга ўтган йилги даъвогар Муҳаммад Салоҳ ва «Олтин тўп»нинг амалдаги соҳиби Лука Модрич киритилмади.\n«Олтин тўп» соврини ўтган асрнинг ўрталаридан бери топшириб келинаётган бўлса-да, бошқалар ҳам мен каби бу совринга 90-йиллар бошида эътибор қаратган ... енгганида ва унда бразилиялик Кака суперўйин кўрсатиб, йил охирида «Олтин тўп»га лойиқ кўрилганида ҳам мен учун охирги қўнғироқ чалиб бўлинган ...\n«Реал» клуби ва Хорватия терма жамоаси сардори Лука Модричнинг «Олтин тўп» соҳибига айланганини барча бирдек ҳазм қилолмаяпти. 1998 йилги ... қилади, деди. Ким нима демасин, Модрич нуфузли совринга эга чиқди. «Олтин тўп» атрофида бўлаётган гап-сўзлар ўз йўлига. Хорват ўтган мавсумда ...\nфутболнинг бетакрор ҳимоячиларидан бўлган бразилиялик Дани Алвес «Олтин тўп» маросими аввалида ғалати ишга қўл урди. Гап шундаки, у инстаграмдаги ... ишга қўл урди. Гап шундаки, у инстаграмдаги саҳифасига ўзининг «Олтин тўп» ушлаб тургани акс этган суратини жойлаб, остига: «Бу соврин ...\nклуби ва Хорватия терма жамоаси ҳужумчиси Лука Модрич «Олтин тўп»-2018 совринини қўлга киритди. Хорватиялик футболчи ушбу соврин учун курашда «Ювентус» ҳужумчиси Криштиану Роналду ва «Атлетико» форварди ...\nЖЧ-2018нинг энг яхши ўйинчиси деб топилди ва унга мусобақанинг «Олтин тўпи» топширилди. Модрич Хорватия терма жамоасининг финалга қадар ...\nфранциялик ярим ҳимоячиси Франк Рибери 2013 йилги «Олтин тўп» аслида ўзига берилиши лозимлиги, уни «Реал» ҳужумчиси Криштиану Роналду ноҳақ қўлга киритганини таъкидлади. «Худди менинг «Олтин ...


hidoyat.uz – “Мовароуннаҳр” нашриётининг сайти - Инсон нега бақиради?\n2018 йил 16 апрел\nИслом олимларидан бири талабалари билан бирга қаёққадир кетаётган эди. Йўл бўйидаги уйларнинг биридан эр-хотиннинг бақир-чақир қилаётгани эшитилди. Устоз талабаларига юзланиб:\n– Одамлар нега бир-бирига ғазаб билан қичқиради?.. – деб сўради.\n– Одам жаҳли чиққанда бақиради-да, – деди.\nШунда у муборак зот:\n– Аммо жаҳлимизни чиқарган инсон шундоққина пешонамизда турган чоқда унга нега бақириб гапирамиз? Унга айтмоқчи бўлган гапларимизни пастроқ овозда айтишимиз ва сўзлашга катта куч сарфлашимиз мумкин бўла туриб нега бўғзимизни йиртадиган даражада катта куч сарфлаб бақирамиз? – деб яна сўради.\nТалабаларидан сас чиқмагач, ўзи тушунтира бошлади:\n– Икки инсон бир-биридан ғазаблангани заҳоти уларнинг қалблари бир-биридан узоқлашади. Шундан кейин улар узоқ масофадан бир-бирига овози эшитилсин учун бақиришга мажбур бўладилар. Уларнинг ғазаби қанчалик кучайса, ўртадаги масофа ҳам шунча узоқлашиб бораверади ва улар янада қаттиқроқ бақириб гапиришга мажбур бўладилар.\nХўп, икки инсон бир-бирини севса-чи, унда нима бўлади? Улар бақириш ўрнига мулойим оҳангда гаплашади. Чунки қалблари бир-бирига жуда ҳам яқиндир ёки орадаги масофанинг ўзи ҳам йўқдир.\nХўш, икки инсон бир-бирини жуда ҳам қаттиқ севса нима бўлади? У ҳолда уларга сўзлашишнинг кераги йўқ. Шунчаки шивирлашади, холос. Негаки, уларнинг қалби бир-бирига янада яқинлашгандир. Бора-бора уларнинг шивирлашига ҳам эҳтиёж қолмайди, бир-бирига қараб қўйсалар бас, шунинг ўзи етарли бўлади. Икки инсоннинг бир-бирига бўлган ҳақиқий севгисининг изҳори ана шудир.\nЯна бир оздан сўнг талабаларига қарата бундай деди:\n– Шундай экан, бирор сабаб билан баҳслашиб қолсангиз, қалбларингизнинг орасига масофа киришига йўл қўйманг. Орангизга масофа олиб кирадиган сўзлардан узоқ бўлинг, йўқса, сизларни узоқлаштириб юборади у.\n“Cабзавотчи бақирур, сарроф бақирмас,\nЭскичи бақирур, антиқачи бақирмас...”\nФикри қийматли бўлган бақирмайди, бақирган ўйламайди, ўйламаган ғавғо қилади.\nСасимизни эмас, сўзимизни юксалтирайлик.\nРаббим бизни гўзал сўзли, ҳикматли ва назокатли бандаларидан айласин, иншоаллоҳ!


Фарғона вилояти ҳокими Ҳиндистон элчисини қабул қилди | "Фарғона ҳақиқати"-"Ферганская правда"\nФарғона вилояти ҳокими Ҳиндистон элчисини қабул қилди Расмий\nинвестиция, Фарғона, Шуҳрат Ғаниев, Ҳиндистон\nШу йилнинг 28 сентябрь куни Фарғона вилояти ҳокими Шуҳрат Ғаниев вилоят ҳокимлигида Ҳиндистоннинг мамлакатимиздаги фавқулодда ва мухтор элчиси Сантош Жани қабул қилди.\nМаълумки, Ўзбекистон билан Ҳиндистонни кўп асрлик тарихий, маданий-маънавий ҳамкорлик алоқалари ўзаро боғлаб туради. Асрлар давомида икки халқнинг қадрият ва анъаналари бир-бирига уйғун ҳолда ривожланиб келмоқда. Бу борада миллий қадриятлар, меъморчилик анъаналари, адабий мерос ва халқ оғзаки ижоди каби йўналишларда ўзаро ўхшаш жиҳатлар жуда кўп эканлигини алоҳида эътироф этиш ўринлидир.\nФарғонага хуш келибсиз, вилоятимизга ташрифингиз билан қутлайман,-деди вилоят ҳокими. – Мамлакатимиз тараққиётининг бугунги босқичида Ўзбекистон ва Ҳиндистон ўртасидаги савдо-иқтисодий, маданий-маърифий, таълим, соғлиқни сақлаш, фармацевтика соҳалари бўйича ҳамкорлик кўлами тобора ривожланиб бораётгани барчамизни мамнун этади. Яқинда Қўқон шаҳрида бўлиб ўтган биринчи Халқаро ҳунармандчилик фестивалида дунёнинг 80 дан ортиқ давлатлари қаторида Ҳиндистон пойтахтидан, Гужарат ва Бомбей шаҳарларидан ҳунармандлар иштирок этди. Икки томонлама ҳамкорлик келишувларига эришилди.\nСамимий мулоқот давомида Фарғона вилояти ҳокими Ш. Ғаниев мамлакатларимиз ўртасидаги дўстона алоқаларни янада ривожлантиришда ҳудудлараро ва соҳалар бўйича ҳамкорлик муносабатларини кенг йўлга қўйиш муҳим эканлигини таъкидлаб ўтди.\nЎз навбатида Ҳиндистоннинг мамлакатимиздаги фавқулодда ва мухтор элчиси Сантош Жа самимий қабул учун миннатдорчилик билдириб, болалигидан жуда яхши биладиган Фарғона вилоятига ташриф буюрганидан жуда ҳам мамнун эканлигини айтди.\nАйни пайтда Ҳиндистонлик жуда кўплаб тадбиркорлар юртингизга инвестиция киритиш истагида,-деди жаноб Сантош Жа. – Ишонаманки, фармацевтика, соғлиқни сақлаш, текстиль, ахборот технологиялари, таълим, энергетика, қишлоқ хўжалиги сингари истиқболли тармоқлар бўйича ҳамкорлик алоқалари икки томонлама ҳам манфаатли бўлади.\nЭлчи Қўқон шаҳри бўйлаб саёҳат унга жуда манзур бўлгани, ташриф доирасида вилоятимизнинг ипакчилик ва керамика маҳсулотлари ишлаб чиқариш соҳасидаги тажрибаси билан яқиндан танишиш истагида эканлигини мамнуният билан изҳор этди.\nСамимий суҳбат якунида Фарғона вилояти ҳокими Ш. Ғаниев элчи жанобларига ҳамда Ҳиндистоннинг мамлакатимиздаги элчиси Сантош Жа Фарғона вилояти ҳокимига эсдалик совғалари тақдим этдилар.\nШерзод ҚОРАБОЕВ олган суратлар\n« Сайлов кампа...\nУстоз — қадри ... »